title: 2011/161/ES, Euratomas: 2011 m. vasario 28 d. Komisijos sprendimas, kuriuo iš dalies keičiamas Komisijos sprendimas C(2008) 4617, susijęs su netiesioginių veiksmų pagal Europos bendrijos septintosios mokslinių tyrimų, technologijų plėtros ir demonstracinės veiklos bendrosios programą (2007–2013 m.) ir pagal Europos atominės energijos bendrijos (Euratomo) septintosios bendrosios branduolinių tyrimų ir mokymo veiklos programos (2007–2011 m.) pasiūlymų teikimo taisyklėmis ir vertinimo, atrankos bei finansavimo skyrimo procedūromis  Tekstas svarbus EEE

text:
22.3.2011

               LT

               Europos Sąjungos oficialusis leidinys

               L 75/1

         KOMISIJOS SPRENDIMAS
   2011 m. vasario 28 d.
   kuriuo iš dalies keičiamas Komisijos sprendimas C(2008) 4617, susijęs su netiesioginių veiksmų pagal Europos bendrijos septintosios mokslinių tyrimų, technologijų plėtros ir demonstracinės veiklos bendrosios programą (2007–2013 m.) ir pagal Europos atominės energijos bendrijos (Euratomo) septintosios bendrosios branduolinių tyrimų ir mokymo veiklos programos (2007–2011 m.) pasiūlymų teikimo taisyklėmis ir vertinimo, atrankos bei finansavimo skyrimo procedūromis
   (Tekstas svarbus EEE)
   (2011/161/ES, Euratomas)
   EUROPOS KOMISIJA,
   atsižvelgdama į Sutartį dėl Europos Sąjungos veikimo,
   atsižvelgdama į Europos atominės energijos bendrijos steigimo sutartį,
   atsižvelgdama į 2006 m. gruodžio 18 d. Europos Parlamento ir Tarybos reglamentą (EB) Nr. 1906/2006, nustatantį įmonių, mokslinių tyrimų centrų ir universitetų dalyvavimo Septintosios bendrosios programos veiksmuose ir mokslinių tyrimų rezultatų sklaidos taisykles (2007–2013 m.) (1), ypač į jo 16 straipsnio 3 dalį,
   atsižvelgdama į 2006 m. gruodžio 19 d. Tarybos reglamentą (EB) Nr. 1908/2006, nustatantį įmonių, mokslinių tyrimų centrų ir universitetų dalyvavimo Europos atominės energijos bendrijos (Euratomo) septintosios bendrosios programos veiksmuose ir mokslinių tyrimų rezultatų sklaidos taisykles (2007–2011 m.) (2), ypač į jo 15 straipsnio 3 dalį,
   kadangi:

               (1)

               Komisija parengė pasiūlymų teikimo tvarką reglamentuojančias taisykles, taip pat susijusią vertinimo, atrankos ir finansavimo skyrimo tvarką (toliau – Taisyklės).

               (2)

               Taisyklėmis siekiama nustatyti pagal (EB ir Euratomo) septintąją bendrąją programą pateiktų pasiūlymų tvarkymo sistemą. Jomis turėtų būti užtikrintas bendras visoms specifinėms programoms (išskyrus programą „Idėjos“) metodas, prireikus leidžiantis taikyti tam tikrą lankstumą.

               (3)

               Taisyklėse taip pat nustatytas nepriklausomų ekspertų, kurie pagal Reglamentus (EB) Nr. 1906/2006 ir (Euratomas) Nr. 1908/2006 padės Komisijai atliekant netiesioginių veiksmų pasiūlymų vertinimą, vaidmuo ir pareigos, taip pat su jais pasirašomo paskyrimo rašto pavyzdys.

               (4)

               Šias taisykles Komisija deramai patvirtino 2007 m. kovo 30 d. (COM/2007/1390) ir taikydama delegavimo procedūrą patikslino 2008 m. vasario 13 d. (DL(2008) 314) ir vėliau – 2008 m. rugpjūčio 21 d. (C(2008) 4617). Šiuo metu būtina įtraukti tam tikrus papildomus pakeitimus ir paaiškinti keletą dalykų remiantis iki šiol sukaupta patirtimi. Kartu tekstas yra suderinamas su Sutartimi dėl Europos Sąjungos veikimo,

         PRIĖMĖ ŠĮ SPRENDIMĄ:
   1 straipsnis
   Sprendimo C(2008) 4617 priedas pakeičiamas šio sprendimo priedu.
   2 straipsnis
   Pasiūlymų dėl netiesioginių veiksmų pagal Septintosios bendrosios programos specialiąsias programas „Bendradarbiavimas“, „Pajėgumai“, „Žmonės“ ir Euratomo specialiąją programą (2007–2013 m.) teikimo taisyklės ir susijusios vertinimo, atrankos ir finansavimo skyrimo procedūros taikomos visiems nuo šio sprendimo įsigaliojimo datos paskelbtiems kvietimams teikti pasiūlymus.
   3 straipsnis
   Šis sprendimas įsigalioja dvidešimtą dieną nuo jo paskelbimo Europos Sąjungos oficialiajame leidinyje.

      Priimta Briuselyje 2011 m. vasario 28 d.

            Komisijos vardu

            Pirmininkas

         José Manuel BARROSO

      (1)  OL L 391, 2006 12 30, p. 1.

      (2)  OL L 400, 2006 12 30, p. 1.

      PRIEDAS
      „
            PRIEDAS

               PASIŪLYMŲ TEIKIMO TAISYKLĖS IR SUSIJUSIOS VERTINIMO, ATRANKOS IR FINANSAVIMO SKYRIMO PROCEDŪROS

               (4 variantas)

            TURINYS
            Aplinkybės ir taikymo sritis

                        1.

                     Įvadas

                        2.

                     Pasiūlymų teikimas

                        2.1.

                     Kvietimai teikti pasiūlymus

                        2.2.

                     Išankstinis pasiūlymų tikrinimas

                        2.3.

                     Pasiūlymų teikimas

                        2.4.

                     Pasiūlymo priėmimas Komisijoje

                        2.5.

                     Tinkamumo patikra

                        2.6.

                     Tinkamumo vertinimo komitetas

                        3.

                     Pasiūlymų vertinimas

                        3.1.

                     Ekspertų vaidmuo

                        3.2.

                     Ekspertų skyrimas

                        3.3.

                     Ekspertų skyrimo sąlygos. Elgesio kodeksas ir interesų konfliktas

                        3.4.

                     Nepriklausomi stebėtojai

                        3.5.

                     Vertinimo kriterijai

                        3.6.

                     Pasiūlymui skiriami balai

                        3.7.

                     Koeficientai ir ribinės vertės

                        3.8.

                     Išsamus pasiūlymo vertinimo apibūdinimas

                        3.9.

                     Atsakymai pasiūlymų teikėjams

                        4.

                     Vertinimo rezultatų patvirtinimas

                        4.1.

                     Komisijos sudarytas pasiūlymų reitingų sąrašas

                        4.2.

                     Komisijos sudarytas rezervinis sąrašas

                        4.3.

                     Komisijos sprendimai dėl pasiūlymų atmetimo

                        5.

                     Derybos ir finansavimo skyrimas

                        5.1.

                     Derybos dėl pasiūlymų

                        5.2.

                     Dotacijų skyrimas

                        5.3.

                     Pagalba, paklausimai ir skundai

                        5.4.

                     Pranešimas apie kvietimų teikti pasiūlymus rezultatus

                        A priedas.

                     Etikos aspektų vertinimo procedūros

                        B priedas.

                     Su slaptumu susijusių MTTP veiksmų valdymas

                        C priedas.

                     Pasiūlymų teikimo ir vertinimo dviem etapais tvarka

                        D priedas.

                     Pasiūlymų nuolatinio teikimo programa

                        E priedas.

                     Popierinių pasiūlymų versijų teikimo procedūros

                        F priedas.

                     Nepriklausomų ekspertų skyrimo raštas

                        G priedas.

                     Pasiūlymų, pateiktų pagal specialiąją programą „Žmonės“, vertinimas

               APLINKYBĖS IR TAIKYMO SRITIS

            Šiuo dokumentu nustatytos Komisijos (1) pasiūlymų teikimo taisyklės ir atitinkamos vertinimo, atrankos ir finansavimo skyrimo procedūros (toliau – Taisyklės), susijusios su Europos bendrijos mokslinių tyrimų, technologinės plėtros ir demonstracinės veiklos septintąja bendrąja programa (2) ir Europos atominės energijos bendrijos (Euratomas) septintąja bendrąja branduolinių tyrimų ir mokymo veiklos programa (3) (toliau – FP7), kaip reikalaujama pagal jų atitinkamas įmonių, mokslinių tyrimų centrų ir universitetų dalyvavimo septintųjų bendrųjų programų veiksmuose ir mokslinių tyrimų rezultatų sklaidos taisykles (4) (toliau – EB dalyvavimo taisyklės ir Euratomo dalyvavimo taisyklės). Dokumente aprašomos pagrindinės procedūros, kurių Komisija laikysis pagal Dalyvavimo taisykles, Europos Bendrijų bendrajam biudžetui taikomą finansinį reglamentą (5) (toliau – finansinis reglamentas) ir jos Darbo tvarkos taisykles (6).
            Šios Taisyklės netaikomos a) viešųjų pirkimų procedūroms (7), b) bendroms įmonėms ar kitoms struktūroms, įsteigtoms pagal Sutarties dėl Europos Sąjungos veikimo (SESV) 187 straipsnį arba pagal SESV 185 straipsnį, arba pagal Europos atominės energijos bendrijos steigimo sutarties 45 straipsnį, c) Europos Komisijos Jungtinio tyrimų centro vykdomiems tiesioginiams veiksmams ir d) specialiajai programai „Idėjos“.
            1.   ĮVADAS

            Finansinės paramos paraiškos pagal Septintąją bendrąją programą (7 BP) paprastai teikiamos kaip pasiūlymai Komisijai. Pasiūlymuose išsamiai aprašomas planuojamas atlikti darbas, nurodoma, kas tą darbą vykdys ir kiek tai kainuos.
            Komisija vertina pasiūlymus, kad nustatytų, kurio pasiūlymo kokybė yra pakankamai aukšta galimam finansavimui skirti. Komisija skiria nepriklausomus ekspertus (toliau – ekspertai), kad jie padėtų atlikti pasiūlymų vertinimą.
            Komisija pradeda derybas su pasiūlymų, kurie buvo patvirtinti vertinimo etape ir kuriems skiriamas biudžetas, koordinatoriais.
            Sėkmingai baigus derybas, pasirenkamas projektas ir su pasiūlymo teikėju sudaromas dotacijos susitarimas, kuriuo numatomas Europos Sąjungos arba Euratomo finansinis įnašas.
            Šios taisyklės grindžiamos keliais griežtai nustatytais principais:

                  i)
                  Aukšta kokybė. Finansavimui atrinkti projektai turi būti aukštos kokybės atsižvelgiant į kvietimuose teikti pasiūlymus nurodytas temas ir kriterijus (8).

                  ii)
                  Skaidrumas. Sprendimai dėl finansavimo turi būti pagrįsti aiškiai apibrėžtomis taisyklėmis ir procedūromis, o pasiūlymų teikėjai turėtų gauti tinkamą atsakymą apie jų pasiūlymų vertinimo rezultatus.

                  iii)
                  Teisingumas ir nešališkumas. Visi pagal kvietimą pateikti pasiūlymai vertinami vienodai. Jie vertinami nešališkai, atsižvelgiant į jų vertę, nepaisant jų kilmės ar pasiūlymo teikėjo tapatybės.

                  iv)
                  Konfidencialumas. Visi Komisijai pateikti pasiūlymai, taip pat susiję duomenys, žinios ir dokumentai tvarkomi konfidencialiai (9).

                  v)
                  Veiksmingumas ir sparta. Pasiūlymų vertinimas, finansavimo skyrimas ir dotacijų susitarimo parengimas turėtų būti atliekami kuo greičiau, išlaikant pasiūlymų vertinimo kokybę ir atsižvelgiant į teisinę sistemą.

                  vi)
                  Etikos ir saugumo aspektai. Pagrindinių etikos principų (10) arba susijusių saugumo procedūrų (11) neatitinkantis pasiūlymas gali būti bet kada pašalintas iš pasiūlymų tarpusavio vertinimo, atrankos ar paramos skyrimo proceso (žr. A ir B priedus).
            Specialiosioms programoms įgyvendinti skirtose darbo programose gali būti nustatyti specialūs vertinimo kriterijai arba pateikta išsamesnės informacijos apie vertinimo kriterijų taikymą; tai bus nurodyta kvietime teikti pasiūlymus.
            Kvietime ir susijusiame pasiūlymų teikėjams skirtame vadove gali būti išsamiau išdėstyta, kaip tos taisyklės ir procedūros bus įgyvendinamos, ir prireikus nurodytos pasirinktys.
            Šioje diagramoje apibendrinti įvairūs pasiūlymų teikimo, vertinimo ir atrankos procedūrų etapai:

            2.   PASIŪLYMŲ TEIKIMAS

            2.1.   Kvietimai teikti pasiūlymus

            Pasiūlymai teikiami pagal kvietimus teikti pasiūlymus (toliau – kvietimai) (12). Kvietimų turinys ir tvarkaraštis nurodomi darbo programose. Kvietimai teikti pasiūlymus skelbiami Europos Sąjungos oficialiajame leidinyje. Kvietimų tekstai skelbiami Komisijos interneto svetainėje (-ėse); juose taip pat pateikiamos nuorodos į darbo programos temas, kurių atžvilgiu kviečiama teikti pasiūlymus, orientaciniai kvietimų biudžetai, taikomos finansavimo programos, pasiūlymų teikimo terminai, taip pat nuorodos į elektroninę pasiūlymų teikimo sistemą (EPTS) (žr. 2.3 skirsnį). Svetainėje visiems norintiems teikti pasiūlymus pagal kvietimus užtikrinta prieiga prie visos reikalingos informacijos. Visų pirma, kiekvieno kvietimo atveju pasiūlymų teikėjams pateikiamas vienas arba daugiau vadovų. Šiuose vadovuose paaiškinamas pasiūlymų teikimo procesas ir kaip pasiūlymų teikėjai gali kreiptis pagalbos ar informacijos bet kuriuo su kvietimu susijusiu klausimu. Nurodyti nacionalinių informacijos centrų ir Komisijos informacijos apie 7 BP teikimo tarnybos kontaktiniai duomenys. Klausimus, susijusius su EPTS, sprendžia tuo tikslu įsteigta speciali pagalbos tarnyba.
            Kvietimai laikomi galiojančiais iki nurodyto termino.
            Priklausomai nuo kvietimo tikslų, darbo programoje ir kvietime gali būti nustatytas skirtumas tarp įvairių bendrų projektų tipų, įvairių schemos „Tyrimai specifinėms grupėms remti“ formų ir įvairių koordinavimo bei paramos veiksmų tipų.
            Kvietime taip pat bus nurodyta, ar bus taikoma vieno ar dviejų etapų pasiūlymų teikimo ir vertinimo procedūra. Dviejų etapų procedūros atveju pasiūlymų teikėjai pirmiausia teikia glaustą pasiūlymą ar jo santrauką. Visą pasiūlymą antrame etape kviečiami teikti tik tie kandidatai, kurių pasiūlymai buvo teigiamai įvertinti pirmame etape (13) (išsami informacija pateikta šios procedūros C priede).
            Atsakingas perįgaliotas įgaliojimus suteikiantis pareigūnas kiekvienam kvietimui skiria kvietimo koordinatorių. Šis asmuo teikia informaciją su kvietimu susijusiais praktiniais klausimais ir užtikrina bendrą pasiūlymų gavimo ir vertinimo proceso planavimą bei organizavimą.
            Be to, skiriamas vienas ar daugiau Komisijos pareigūnų, atsakingų už nurodymų, kaip spręsti pasiūlymų teikimo ir vertinimo proceso metu galinčius kilti opius klausimus, įskaitant su galimais interesų konfliktais susijusius klausimus, teikimą (žr. 3.3 skirsnį).
            2.2.   Išankstinis pasiūlymų tikrinimas

            Kai yra pagrindo, atsižvelgiant į konkretaus kvietimo pobūdį, Komisija gali siūlyti atlikti neoficialų patariamojo pobūdžio išankstinį pasiūlymų tikrinimą. Šio tikrinimo paskirtis – patarti potencialiems pasiūlymų teikėjams, ar jų pasiūlymai tinkami ir ar atitinka kvietimo taikymo sritį. Prireikus, informacija apie išankstinių pasiūlymų tikrinimo tvarką pateikiama pasiūlymų teikėjams skirtame vadove.
            2.3.   Pasiūlymų teikimas

            Pasiūlymai teikiami elektronine forma (14) per elektroninę pasiūlymų pateikimo sistemą (EPTS) internete.
            Jei pasiūlymą teikia konsorciumas, pasiūlymą pateikti gali tik pasiūlymo koordinatorius (identifikuojamas pagal vartotojo atpažinimo kodą ir slaptažodį).
            Pirmiausia parengiami ir nusiunčiami visi pasiūlymo duomenys, pasirašomas pasiūlymo teikėjo sutikimas dėl elektroninės pasiūlymų teikimo sistemos naudojimo sąlygų ir pasiūlymų vertinimo sąlygų, o tada pateikiamas pasiūlymas.
            Taikant EPTS, atliekama keletas įprastų patikrų, įskaitant pasiūlymo išsamumą, vidaus duomenų nuoseklumą, kompiuterinių virusų nebuvimą ir atitiktį nustatytiems rinkmenų tipams ir dydžiams. Pasiūlymo teikėjas galės pateikti pasiūlymą EPTS tik po šių patikrų, kurios nėra laikomos 2.5 skirsnyje apibūdintomis oficialiomis tinkamumo patikromis. Pasiūlymas yra laikomas pateiktu tada, kai pasiūlymo koordinatorius inicijuoja galutinį pasiūlymo pateikimo procesą, kaip nurodyta EPTS, ir ne anksčiau.
            Per EPTS pateikti pasiūlymai pasibaigus kvietimo teikti pasiūlymus terminui įkeliami į duomenų bazes. Komisija neturi galimybės susipažinti su pasiūlymu, kol nesibaigė kvietimo teikti pasiūlymus terminas (arba nuolatinio pasiūlymų teikimo programų atveju, kol nesibaigė tarpinis terminas, kaip aprašyta D priede).
            Pasiūlymų versijos, pateiktos popieriuje (išskyrus E priede aprašytus atvejus ir laikantis atitinkamos procedūros), nešiojamose elektroninėse laikmenose (pavyzdžiui, CD-ROM, diskelyje), e. paštu arba faksu, nebus laikomos gautomis Komisijos.
            Pasiūlymo koordinatoriaus atliekama pasiūlymo atsiėmimo procedūra pateikta pasiūlymų teikėjams skirtame vadove. Atsiimto pasiūlymo Komisija nesvarstys.
            Jei iki kvietimo teikti pasiūlymus termino gaunama daugiau negu viena to paties pasiūlymo kopija, bus tikrinamas tik naujausios versijos tinkamumas ir vėliau galbūt atliekamas jos vertinimas.
            Pasiūlymai visą laiką laikomi saugiomis sąlygomis. Atlikus vertinimą ir vėliau baigus derybas, sunaikinamos visos pasiūlymų kopijos, išskyrus saugojimo tikslais ir auditui atlikti reikalingas kopijas.
            2.4.   Pasiūlymo priėmimas Komisijoje

            Užregistruojami pateikto pasiūlymo paskutinės versijos gavimo data ir laikas. Pasibaigus kvietimo teikti pasiūlymus terminui (arba nuolatinio pasiūlymų teikimo programų atveju, pasibaigus tarpiniam terminui), pasiūlymo koordinatoriui elektroniniu paštu išsiunčiamas patvirtinimas apie gavimą, kuriame nurodama:

                        —

                        pasiūlymo pavadinimas, akronimas ir unikalus pasiūlymo atpažinimo kodas (pasiūlymo numeris),

                        —

                        programos pavadinimas ir (arba) veiklos arba tyrimo sritis ir kvietimo, pagal kurį buvo siunčiamas pasiūlymas, atpažinimo kodas,

                        —

                        pasiūlymo gavimo data ir laikas (elektroniniu būdu pateikiamiems pasiūlymams nustatomi atsižvelgiant į kvietimo terminą).

                  Paprastai iki vertinimo pabaigos Komisija nepalaiko jokių ryšių su pasiūlymų teikėjais dėl jų pasiūlymų, išskyrus pasiūlymus, dėl kurių rengiami klausymai (žr. 3.8 skirsnį). Vis dėlto Komisija, siekdama pasiaiškinti, pvz., tinkamumo klausimus (žr. 2.5 skirsnį), gali susisiekti su pasiūlymo teikėju (paprastai per koordinatorių).
            2.5.   Tinkamumo patikra

            Pasiūlymai turi atitikti visus tinkamumo kriterijus – tik tada jie bus atrinkti vertinimui. Šie kriterijai taikomi griežtai. Jei pasiūlymas teikiamas dviem etapais, tinkamumo patikra atliekama kiekviename etape. Visiems pagal kvietimą gautiems pasiūlymams taikomi toliau pateikti tinkamumo kriterijai (15):

                        —

                        Ar Komisija gavo pasiūlymą nepasibaigus terminui – iki kvietime nurodytos datos ir laiko, jei taikytina.

                        —

                        Atitiktis kvietime teikti pasiūlymus nurodytoms minimalioms sąlygos (pvz., dalyvių skaičius).

                        —

                        Pasiūlymo išsamumas, t. y. yra visos būtinos administracinės formos ir pasiūlymo aprašymas (pastaba: pasiūlyme esančios informacijos išsamumą vertins ekspertai; tinkamumo patikrų metu tiktai patikrinama, ar yra visos būtinos pasiūlymo dalys).

                        —

                        Kvietimo taikymo sritis: pasiūlymo turinys turi būti susijęs su tema (-omis) ir finansavimo planu (-ais), nurodytais toje darbo programos dalyje, dėl kurios paskelbtas kvietimas. Pasiūlymas bus laikomas netinkamu dėl neatitikimo nurodytai sričiai tik aiškiai nustatytais atvejais.

                  Jeigu prieš vertinimo etapą, jo metu arba po jo paaiškėja, kad pasiūlymas neatitinka vieno ar kelių tinkamumo kriterijų, toks pasiūlymas skelbiamas netinkamu ir toliau nenagrinėjamas. Jeigu dėl pasiūlymo tinkamumo kyla abejonių, Komisija pasilieka teisę tęsti vertinimą, kol bus priimtas galutinis sprendimas dėl jo tinkamumo. Tai, kad pasiūlymas vertinamas tokiomis aplinkybėmis, nereiškia, kad jis atitinka kriterijus.
            2.6.   Tinkamumo vertinimo komitetas

            Jei nėra aišku, kokį sprendimą priimti, ir laikoma, kad pasiūlymą reikia išnagrinėti išsamiau, kvietimo koordinatorius gali sušaukti vidaus tinkamumo vertinimo komitetą.
            Komiteto funkcija – užtikrinti nuoseklų tokių atvejų teisinį išaiškinimą ir vienodą požiūrį į pasiūlymų teikėjus.
            Šiam komitetui, kuris sudarytas iš Komisijos darbuotojų, turinčių reikalingos kompetencijos teisės, mokslinio ir technologinio turinio ir (arba) informacinių sistemų srityse, pirmininkauja kvietimo koordinatorius. Komitetas nagrinėja pasiūlymą ir prireikus jo pateikimo aplinkybes; taip pat profesionaliai pataria, ar reikėtų pritarti sprendimui leisti vertinti pasiūlymą arba atmesti pasiūlymą remiantis tinkamumo kriterijais. Komitetas, norėdamas išsiaiškinti konkretų klausimą, gali nuspręsti susisiekti su pasiūlymą pateikusiu asmeniu.
            3.   PASIŪLYMŲ VERTINIMAS

            3.1.   Ekspertų vaidmuo

            Siekdama užtikrinti, kad finansavimui bus atrinkti tik aukščiausios kokybės pasiūlymai, Komisija pasiūlymus vertina padedama nepriklausomų (16) ekspertų. Atsižvelgiant į bendrųjų programų tyrimų sričių įvairovę ir skirtingumą, šie ekspertai nėra Komisijos darbuotojai.
            Ekspertai gali būti kviečiami visą arba dalį vertinimo atlikti namuose arba darbe (nuotolinis vertinimas), arba Komisijos patalpose.
            Kartais, kai atitinkamų specialių žinių turi Komisijos darbuotojai, jie kaip ekspertai gali dirbti kartu su išorės ekspertais. Tokie vidaus ekspertai papildys minimalų kvietimui reikalingą ekspertų skaičių (žr. 3.8 skirsnio b punktą (17)).
            Vienintelė naudojimosi ekspertų paslaugomis išimtis – EB dalyvavimo taisyklių 14 straipsnyje ir Euratomo dalyvavimo taisyklių 13 straipsnyje nurodyti koordinavimo ir paramos veiksmai, kai nepriklausomi ekspertai skiriami tik tuomet, jei Komisija mano, kad to reikia (18).
            3.2.   Ekspertų skyrimas

            Ekspertai turi turėti įgūdžius ir žinių tose srityse, kuriose pageidaujama jų pagalba. Jie taip pat privalo turėti aukšto lygio profesinės patirties viešajame arba privačiajame sektoriuje vienoje ar daugiau iš šių sričių: atitinkamų mokslo ir technologijų sričių moksliniai tyrimai; projektų administravimas, valdymas ar vertinimas; mokslinių tyrimų ir technologinės plėtros projektų rezultatų naudojimas; technologijų sklaida ir inovacijos; tarptautinis bendradarbiavimas mokslo ir technologijų srityje; žmogiškųjų išteklių plėtra. Ekspertai gali nebūti valstybių narių ar Septintojoje bendrojoje programoje dalyvaujančių šalių piliečiai.
            Remdamasi Europos Sąjungos oficialiajame leidinyje paskelbtu kvietimu teikti pasiūlymus, Komisija sukuria ekspertų duomenų bazę, kurioje yra išsamūs tinkamų kandidatų duomenys. Vienas kvietimas bus skirtas individualiems asmenims, o kitas – atitinkamoms organizacijoms, pavyzdžiui, nacionalinėms mokslinių tyrimų agentūroms, mokslinių tyrimų įstaigoms ir įmonėms.
            Komisija prireikus bet kuriuo metu gali įtraukti į duomenų bazę bet kurį kitą reikiamus gebėjimus turintį asmenį, nepatekusį į kvietimų pagrindu sudarytus sąrašus. Duomenų bazėje esantys ekspertai gali būti kviečiami padėti Komisijai atlikti ne tik mokslinių tyrimų pasiūlymų vertinimą, jei jie buvo pareiškę pageidavimą, kad jų kandidatūra gali būti svarstoma tokioms užduotims. Duomenų baze gali būti leista naudotis valstybių narių ir bendrųjų programų asocijuotųjų šalių mokslinių tyrimų finansavimo įstaigoms, veikiančioms viešųjų paslaugų srityje, taip pat kitoms ES mokslinių tyrimų veiklą įgyvendinančioms struktūroms, sukurtoms laikantis Sutarties nuostatų, joms to paprašius. Sprendimus dėl tokios prieigos suteikimo priims Mokslinių tyrimų ir inovacijų generalinio direktorato generalinis direktorius arba jo atstovas. Komisijos Jungtinis tyrimų centras taip pat gali naudotis duomenų baze ekspertams atrinkti remiant mokslinių tyrimų veiklą, vykdomą tiesioginių veiksmų pavidalu (19).
            Pagal kvietimą gautiems pasiūlymams vertinti Komisija parengia tinkamų ekspertų sąrašą (o prireikus – ir rezervinį sąrašą). Sąrašai sudaromo visų pirma naudojantis atrankos kriterijais:

                        —

                        aukšto lygio kompetencija,

                        —

                        tinkamas gebėjimų spektras.

                  Jei gali būti įvykdytos pirmiau nurodytos sąlygos, atsižvelgiama ir į kitus kriterijus:

                        —

                        tinkama pusiausvyra tarp akademinės ir pramonės srities patirties bei naudotojų,

                        —

                        tinkama lyčių pusiausvyra (20),

                        —

                        tinkamas pasiskirstymas pagal geografinę kilmę (21),

                        —

                        pastovi ekspertų rotacija (22).

                  Sudarydama ekspertų sąrašus Komisija taip pat deramai atsižvelgia į jų gebėjimus vertinti pramoninį ir (arba) visuomeninį aspektą ir kvietime nurodytų temų politinę svarbą. Ekspertai taip pat turi turėti tinkamus kalbinius įgūdžius, reikalingus pasiūlymams įvertinti.
            Tais atvejais, jei nepriklausomiems ekspertams tektų dirbti su įslaptinta informacija, prieš juos skiriant prašoma atlikti atitinkamą jų patikimumo patikrinimą (23).
            Vertinimo sesijose dalyvausiančių ekspertų sąrašą nustato atitinkamas perįgaliotas įgaliojimus suteikiantis pareigūnas arba deramai įgalioti atstovai. Ekspertų, kurie buvo paskirti vertinti atskirus pasiūlymus, vardai ir pavardės viešai neskelbiami. Vis dėlto kartą per metus Komisija internete skelbia ekspertų, kurių paslaugomis buvo naudojamasi įgyvendinant bendrąsias programas, taip pat pagal kiekvieną specialiąją programą, sąrašą.
            3.3.   Ekspertų skyrimo sąlygos. Elgesio kodeksas ir interesų konfliktas

            Komisija, naudodamasi F priede pateiktu pavyzdžiu, su kiekvienu ekspertu pasirašo paskyrimo raštą.
            Paskyrimo raštu ekspertas įpareigojamas laikytis elgesio kodekso, tame rašte nustatomos svarbiausios nuostatos dėl konfidencialumo ir pateikiamas visų pirma darbo aprašymas, užmokesčio mokėjimo ir išlaidų atlyginimo sąlygos (žr. F priedą).
            Paskirdama ekspertus, Komisija (24) imasi visų būtinų priemonių užtikrinti, kad jiems neiškiltų su pasiūlymais, dėl kurių jie turi pateikti nuomonę, susijęs interesų konfliktas. Todėl ekspertų prašoma pasirašyti deklaraciją, kad skyrimo metu tokio interesų konflikto nėra (žr. F priedą) ir kad jie įsipareigoja pranešti Komisijai apie tokio interesų konflikto buvimą ir jo pobūdį, jei interesų konfliktas iškiltų jiems vykdant pareigas. Gavusi tokią deklaraciją, Komisija imasi visų būtinų veiksmų interesų konfliktui pašalinti. Be to, visų ekspertų prašoma patvirtinti, kad jiems neiškilo interesų konfliktas kiekvieno pasiūlymo, kurį jų paprašyta nagrinėti vertinimo metu, atžvilgiu.
            Deklaracijoje atskirai nurodytas diskvalifikacinis ir potencialus interesų konfliktas.
            Jei apie diskvalifikacinį interesų konfliktą praneša ekspertas arba jį nustato Komisija remdamasi bet kuriais turimais informacijos šaltiniais, ekspertas nevertina atitinkamo pasiūlymo (konsensuso grupė), nedalyvauja vertinimo komisijos darbe (įskaitant galimus klausymus), kurio metu yra svarstomas pasiūlymas (25).
            Ekspertai, dirbantys vienoje iš pasiūlymą teikiančių organizacijų paprastai laikomi ekspertais, kuriems iškilo diskvalifikacinis interesų konfliktas. Vis dėlto, jei tai galima pateisinti reikalavimu skirti geriausius turimus ekspertus ir ribotu kvalifikuotų ekspertų skaičiumi, Komisija gali nuspręsti pakviesti tokius ekspertus dalyvauti vertinimo komisijos posėdyje, jei ekspertas dirba kitame departamente, laboratorijoje ar institute, nei tame, kuriame bus atliekamas darbas, ir jei atskiri organizacijos subjektai veikia labai autonomiškai. Tokiu atveju ekspertas nedalyvauja diskusijoje (arba elektroniniame forume), jei komisija išsamiai svarsto pasiūlymą, susijusį su atitinkama organizacija. Tokie ekspertai nedalyvauja jokiuose klausymuose, jei atitinkamas pasiūlymas atrenkamas į klausymų etapą.
            Išskirtiniais ir tinkamai pagrįstais atvejais ekspertai pirmiau apibūdintomis aplinkybėmis taip pat gali dalyvauti tam pasiūlymui aptarti skirtoje konsensuso grupėje. Apie tokio eksperto paskyrimą Komisija informuoja kitus grupės ekspertus.
            Jei apie potencialų interesų konfliktą praneša ekspertas arba apie jį Komisija sužino kitu būdu, Komisija nagrinėja atvejo aplinkybes ir remdamasi turima objektyvia informacija priima sprendimą dėl faktinio interesų konflikto buvimo (26). Nustačius tokį faktinį konfliktą, ekspertas pašalinamas taip pat, kaip ir diskvalifikacinio konflikto atveju. Kitais atvejais, priklausomai nuo konkrečių atvejo aplinkybių ir deramai atsižvelgiant į susijusią riziką, Komisija gali nuspręsti leisti ekspertui vertinti. Ekspertas turi pasirašyti deklaraciją, patvirtindamas, kad jis veiks nešališkai.
            Komisija gali imtis bet kokių tinkamų priemonių interesų konfliktams išvengti. Eksperto vaidmuo gali apsiriboti tik darbu vertinimo komisijoje. Tokiu atveju, kai komisija aptaria atskirą pasiūlymą, dėl kurio iškilo interesų konfliktas, ekspertas išeina iš patalpos (arba nedalyvauja elektroniniame forume).
            Jei nenumatytas interesų konfliktas paaiškėja per vertinimą, ekspertas turi apie šį faktą iškart pranešti Komisijos pareigūnui. Jei nustatoma, kad interesų konfliktas yra diskvalifikacinis, ekspertas turi nusišalinti nuo tolesnio tokio pasiūlymo vertinimo. Į to eksperto anksčiau pateiktas pastabas ir vertinimus dėl atitinkamo pasiūlymo neatsižvelgiama. Jei reikia, ekspertas pakeičiamas.
            Jei ekspertas sąmoningai nuslepia diskvalifikacinį ar potencialų interesų konfliktą ir tai nustatoma per vertinimą, toks ekspertas nedelsiant nušalinamas ir jam taikomos skyrimo rašte ir (arba) Finansiniame reglamente ir jo įgyvendinimo taisyklėse numatytos sankcijos. Konsensuso grupė, kurioje toks ekspertas dalyvavo, skelbiama niekine ir negaliojančia, o atitinkamas (-i) pasiūlymas (-ai) vertinamas (-i) iš naujo.
            Pagal analogiją su Finansinio reglamento įgyvendinimo taisyklių 265a straipsnio 3 dalimi, ekspertas, pažeidęs Elgesio kodeksą arba padaręs kitą didelį profesinį nusižengimą, gali būti pašalintas iš ekspertų sąrašo, sudaryto paskelbus kvietimą dalyvauti konkurse, numatytą Finansinio reglamento 179a straipsnyje. Pašalintas iš tokio sąrašo ekspertas pašalinamas ir iš duomenų bazės; pašalinimo laikotarpiu jam draudžiama iš naujo registruotis.
            3.4.   Nepriklausomi stebėtojai

            Siekdama užtikrinti didelį skaidrumą, Komisija gali skirti nepriklausomus ekspertus stebėti vertinimo procesą atliekamo darbo ir paties proceso požiūriu. Stebėtojų vaidmuo – teikti Komisijai nepriklausomą informaciją apie visų vertinimo posėdžių etapų eigą ir nešališkumą, apie tai, kaip pasiūlymus vertinantys ekspertai taiko vertinimo kriterijus ir kaip būtų galima pagerinti procedūras. Kaip stebėtojai jie tikrina, kad būtų laikomasi šiose taisyklėse išdėstytų ar nurodytų procedūrų, ir teikia Komisijai savo išvadas ir rekomendacijas. Jie taip pat yra skatinami neoficialiai diskutuoti su Komisijos pareigūnais, dalyvaujančiais vertinimo posėdžiuose, ir teikti Komisijai pasiūlymus dėl galimų patobulinimų, kuriuos būtų galima nedelsiant įgyvendinti. Tačiau atlikdami savo užduotis jie neturėtų reikšti nuomonės dėl vertinamų pasiūlymų nei komentuoti ekspertų nuomonės dėl pasiūlymų.
            Todėl nėra būtina, kad ekspertai turėtų patirties vertinamų paraiškų srityje. Iš tiesų laikoma, kad būtų naudinga vengti stebėtojų, kurie pernelyg gerai išmano tam tikrą mokslo ar technologijų sritį, kad būtų išvengta prieštaravimų tarp jų nuomonės dėl vertinimo rezultatų ir paties vertinimo proceso. Bet kuriuo atveju, jie nereiškia nuomonės dėl nagrinėjamų pasiūlymų ir nekomentuoja ekspertų nuomonės dėl pasiūlymų.
            Stebėtojai kviečiami dalyvauti vertinimo posėdžiuose nuo pat pradžios, kai Komisija ekspertams pateikia instrukcijas. Kai dalis vertinimo atliekama ne Komisijos patalpose (nuotolinis vertinimas) stebėtojas gali vertinti vėlesnį etapą, remdamasis diskusijomis su ekspertais, susirinkusiems Briuselyje (arba kitoje pagrindinėje vertinimo vietoje).
            Komisija informuoja programų komitetus apie stebėtojais pasirinktus ekspertus, jų techninę užduotį bei išvadas ir gali viešai skelbti jų ataskaitos santrauką.
            Stebėtojai turi laikytis tų pačių įsipareigojimų kaip ir ekspertai dėl konfidencialumo ir interesų konflikto vengimo; tuo tikslu jie pasirašo tokią pačią deklaraciją (žr. F priedą). Jie neturi teisės atskleisti išsamios informacijos apie pasiūlymus, pasiūlymams nagrinėti paskirtus ekspertus ar apie vertinimo komisijų diskusijų turinį. Stebėtojai turi laikytis elgesio kodekso, kuris yra pridedamas prie jų paskyrimo rašto.
            3.5.   Vertinimo kriterijai

            Siekdama nustatyti pasiūlymų vertingumą konkretaus kvietimo vertinimo kriterijų atžvilgiu, Komisija, padedama ekspertų, jei taip yra numatyta, vertina visus tinkamus pasiūlymus.
            Išsamūs vertinimo kriterijai ir subkriterijai (27), taip pat susiję koeficientai ir ribinės vertės, yra nustatyti darbo programose remiantis specialiosiose programose pateiktais principais ir dalyvavimo taisyklėse pateiktais kriterijais. Remiantis finansiniu reglamentu (115 str.) ir jo įgyvendinimo taisyklėmis (28) (176 ir 177 str.), kriterijus sudaro atrankos ir finansavimo skyrimo kriterijai.
            Kriterijų taikymo būdas bus išsamiau paaiškintas kvietime teikti pasiūlymus ir atitinkamame pasiūlymų teikėjams skirtame vadove.
            3.6.   Pasiūlymui skiriami balai

            Ekspertai nagrinėja svarstytinus klausimus, įskaitant kiekvieną vertinimo kriterijų, ir jiems skiria nuo 0 iki 5 balų. Gali būti skiriama po pusę balo.
            Kiekvieno nagrinėjamo kriterijaus balų vertės atitinka šiuos vertinimus:

                        0 –

                        Pasiūlymas neatitinka nagrinėjamo kriterijaus arba jo negalima įvertinti dėl trūkstamos arba neišsamios informacijos.

                        1 –

                        Blogai: pasiūlymas nepakankamai atitinka kriterijų arba turi didelių trūkumų.

                        2 –

                        Pakankamai: nors pasiūlymas iš esmės atitinka kriterijų, yra reikšmingų trūkumų.

                        3 –

                        Gerai: pasiūlymas gerai atitinka kriterijų, tačiau reikėtų atlikti patobulinus.

                        4 –

                        Labai gerai: pasiūlymas labai gerai atitinka kriterijų, tačiau galima atlikti tam tikrus patobulinimus.

                        5 –

                        Puikiai: pasiūlymais deramai atitinka visus su aptariamu kriterijumi susijusius aspektus. Trūkumai yra nereikšmingi.

                  3.7.   Koeficientai ir ribinės vertės

            Ribinės vertės
            Ribinės vertės nustatomos kai kuriems arba visiems kriterijams; bet kuris pasiūlymas, nesurinkęs mažiausio būtino balų skaičiaus, bus atmestas. Be to, gali būti nustatyta ir bendra ribinė vertė. Kiekvienam kriterijui taikytina ribinė vertė ir bendra ribinė vertė nurodomi darbo programoje ir kvietime.
            Jei pagal vieną kriterijų pasiūlymas nesurenka mažiausio būtino balų skaičiaus, jo vertinimas gali būti sustabdytas.
            Gali būti nuspręsta vertinimą suskirstyti į atskirus etapus, kad skirtingi ekspertai galėtų nagrinėti atskirus kriterijus. Jei vertinimas vykdomas keliais vienas po kito einančiais etapais, mažiausio būtino balų skaičiaus nesurinkęs pasiūlymas negali būti perkeliamas į kitą etapą. Tokie pasiūlymai gali būti iš karto priskirti atmestų pasiūlymų kategorijai.
            Koeficientai
            Atsižvelgiant į specifinį finansavimo programų ir kvietimo pobūdį, gali būti nuspręsta kriterijams taikyti koeficientus. Kiekvienam kriterijui taikytini koeficientai pateikiami darbo programoje ir kvietime.
            3.8.   Išsamus pasiūlymo vertinimo apibūdinimas
                (29)

            a)   Instrukcijos ekspertams

            Komisija yra atsakinga už tai, kad prieš vertinimo posėdžius ekspertams būtų pateiktos instrukcijos. Instrukcijos ekspertams apima vertinimo procesą ir procedūras, taip pat taikytinus vertinimo kriterijus ir atitinkamų mokslinių tyrimų temų turinį bei numatomą poveikį. Kartu pateikiami specialūs įspėjimai dėl konfidencialumo, nešališkumo ir interesų konflikto nuslėpimo.
            Ypatingas dėmesys bus skiriamas teikiant instrukcijas ekspertams, kurie dirbs nuotoliniu būdu, kai gali prireikti naudoti specialiai pritaikytas priemones (pvz., specialios atminties kompaktiniai diskai, prezentacijos internetu). Su atskirais ekspertais palaikomas glaudus ryšys siekiant padėti jiems rasti atsakymą į bet kokį rūpimą klausimą.
            b)   Individualus pasiūlymų vertinimas

            Pasiūlymus vertina mažiausiai trys ekspertai. Kompetencijos tinklų pasiūlymų vertinimą atliks mažiausiai penki ekspertai, o kitais atvejais ekspertų skaičius bus nurodytas atitinkamame pasiūlymų teikėjams skirtame vadove.
            Pradiniame vertinimo etape visi ekspertai dirba individualiai ir balus bei pastabas teikia pagal kiekvieną kriterijų, aprašytą darbo programoje ir kvietime.
            Jie taip pat nurodo, ar pasiūlymas:

                        —

                        visiškai neatitinka kvietime nurodytos srities,

                        —

                        susijęs su etikos požiūriu opiais klausimais,

                        —

                        saugumo tikslais jį reikia papildomai patikrinti (žr. B priedą).

                  Jei vertinama nuotoliniu būdu, Komisija kiekvienam ekspertui nusiunčia nagrinėtinų pasiūlymų kopijas. Spausdintos pasiūlymų kopijos gali būti siunčiamos paštu, naudojantis kurjerių paslaugomis arba elektroniniu būdu.
            Balų pagrindimas
            Ekspertai turi prie kiekvieno jų skiriamo balo pateikti pastabas. Pastabos turi atitikti skirtus balus, ir jomis turi būti vadovaujamasi per diskusiją konsensusui pasiekti ir rengiant konsensuso ataskaitą.
            Individualaus vertinimo rezultatai
            Atlikęs individualų pasiūlymo vertinimą, ekspertas parengia individualaus vertinimo ataskaitą, kuria patvirtinami jo individualūs argumentai ir vertinimas. Nuotolinio vertinimo atveju rezultatai siunčiami Komisijai paštu arba elektroniniu būdu. Eksperto individualaus vertinimo ataskaita vėliau negali būti keičiama. Kiekvienas ekspertas, pasirašydamas (arba patvirtindamas elektroninėmis priemonės) individualaus vertinimo ataskaitą, patvirtina, kad jam nekyla interesų konfliktas dėl konkretaus pasiūlymo vertinimo.
            Kai kuriais atvejais ekspertų gali būti prašoma atlikti tik individualų vertinimą. Tokiu atveju jų individualaus vertinimo ataskaita siunčiama ekspertams, dalyvaujantiems konsensuso etape (žr. toliau), kurie rengdami konsensuso ataskaitą atsižvelgią į individualaus vertinimo ataskaitas.
            Jei visi individualiai vertinantys ekspertai mano, kad pasiūlymas neatitinka kvietime nurodytos srities, jis gali būti laikomas neatitinkančiu reikalavimų ir gali būti neperduodamas į konsensuso etapą.
            c)   Konsensusas

            Kai visi ekspertai, kuriems buvo paskirtas pasiūlymas, baigia individualų vertinimą, pradedamas vertinimo konsensuso etapas, kai siekiama bendros nuomonės.
            Paprastai rengiamas konsensuso posėdis (arba elektroninis forumas) skirtiems balams aptarti ir pastaboms parengti.
            Konsensuso diskusiją veda Komisijos atstovas (toliau – diskusijos vadovas). Diskusijos vadovo vaidmuo – siekti individualių ekspertų nuomonių konsensuso, neturint jokios teigiamos ar neigiamos išankstinės nuomonės konkrečių pasiūlymų arba organizacijų atžvilgiu, ir užtikrinti teisingą ir nešališką kiekvieno pasiūlymo vertinimą pagal reikalingus vertinimo kriterijus.
            Grupės diskusijos vadovas gali paskirti ekspertą, kuris bus atsakingas už konsensuso ataskaitos projekto parengimą (toliau – pranešėjas).
            Ekspertai stengiasi sutarti dėl konsensuso būdu skiriamo balų skaičiaus pagal kiekvieną vertinimo kriterijų ir dėl tinkamų pastabų tiems balams pagrįsti. Pastabos turėtų būti tinkamos pasiūlymo koordinatoriui pateikti. Balai ir pastabos pateikiami konsensuso ataskaitoje.
            Jei taikytina, ekspertai taip pat priima bendrą nuomonę dėl pirmesniame b punkte nurodytų klausimų – kvietime nurodytos srities, etikos, saugumo.
            Jei konsensuso diskusijos metu ekspertai nesugeba prieiti prie bendros nuomonės kuriuo nors konkrečiu pasiūlymo klausimu, už vertinimą atsakingas Komisijos pareigūnas gali prašyti, kad pasiūlymą nagrinėtų ne daugiau kaip 3 papildomi ekspertai.
            Konsensuso rezultatai
            Konsensuso etapo rezultatas – konsensuso ataskaita, kurią pasirašo (arba tvirtina elektroninėmis priemonėmis) diskusijos vadovas ir visi ekspertai arba bent vadovas ir pranešėjas. Diskusijos vadovas privalo užtikrinti, kad konsensuso ataskaita atitiktų pasiektą konsensusą balų ir pastabų prasme. Jei konsensuso pasiekti neįmanoma, ataskaitoje pateikiama daugumos ekspertų nuomonė, ir kartu pateikiamos konkretaus (-čių) eksperto (-ų) išsiskiriančios nuomonės – galbūt priede.
            Komisija imsis visų būtinų priemonių konsensuso ataskaitų kokybei užtikrinti, ypatingą dėmesį skirdama jų aiškumui, nuoseklumui ir reikalingam išsamumui. Jei būtini svarbūs pakeitimai, ataskaitos grąžinamos atitinkamiems ekspertams.
            Konsensuso etapas baigiamas pasirašius (arba elektroninėmis priemonėmis patvirtinus) konsensuso ataskaitą.
            Pakartotinai pateikto pasiūlymo vertinimas
            Tuo atveju, jei pasiūlymai pagal 7 BP jau buvo pateikti Komisijai, konsensuso etape diskusijos vadovas pateikia ekspertams ankstesnės vertinimo ataskaitos santrauką (žr. toliau), jei ankstesnis vertinimas vyko panašiomis sąlygomis (pvz., iš esmės panašios darbo programos temos ir kriterijai). Prireikus ekspertų bus prašoma pateikti aiškų jų skirtų balų pagrindimą ir pastabas, jei jie labai skirtųsi nuo vertinant ankstesnį pasiūlymą skirtų balų.
            d)   Vertinimo komisijos atliekamas vertinimas

            Tai galutinis ekspertų dalyvavimo etapas. Jame ekspertams suteikiama galimybė, įvertinus konsensuso etapo rezultatus, parengti Komisijai rekomendacijas. Praktiniai aspektai vertinami atsižvelgiant į kvietimo pobūdį ir pagal šį kvietimą pateiktų pasiūlymų skaičių.
            Konkrečiam kvietimui arba jo daliai gali būti sudaryta galimybė, kad visi ekspertai nagrinėtų visus pasiūlymus arba atliktų jų galutinę peržiūrą tuo pačiu metu, kai yra rengiama konsensuso ataskaita. Todėl laikoma, kad šie ekspertai sudaro vertinimo komisiją.
            Priešingu atveju sudaroma nauja vertinimo komisija – ją gali sudaryti konsensuso etape dalyvaujantys ekspertai, nauji ekspertai arba ir vieni, ir kiti. Gali būti viena vertinimo komisija visam kvietimui arba keletas komisijų skirtingoms veiklos rūšims, temoms arba finansavimo programoms.
            Vertinimo komisijos vaidmuo
            Pagrindinė vertinimo komisijos užduotis – nagrinėti ir lyginti konkrečios srities konsensuso ataskaitas, tikrinti konsensuso diskusijų metu skirtų balų ir pateiktų pastabų nuoseklumą ir prireikus siūlyti naujus balus arba naujas pastabas.
            Be kitų, vertinimo komisijos užduotys yra šios:

                        —

                        pasiūlymų, kurie atitiko būtiniausius reikalavimus, su pareiškėjais rengiami klausymai (žr. toliau),

                        —

                        atvejų, kai konsensuso ataskaitoje pateikta mažumos nuomonė, sprendimas,

                        —

                        rekomendacijų dėl vienodą balų skaičių surinkusių pasiūlymų eiliškumo teikimas (tik tuomet, jei tai yra būtina, atsižvelgiant į turimą biudžetą ir kitas darbo programoje išdėstytas kvietimo sąlygas),

                        —

                        rekomendacijų dėl galimo pasiūlymų grupavimo ar jungimo teikimas.

                  Vertinimo komisijai pirmininkauja Komisija arba Komisijos paskirtas ekspertas. Bet kuriuo atveju Komisija užtikrina, kad vertinimo komisijos diskusijose pasiūlymai būtų vertinami sąžiningai ir vienodomis sąlygomis. Vertinimo komisijos pranešėjas (tas pats asmuo gali būti ir vertinimo komisijos pirmininkas) gali būti paskirtas parengti vertinimo komisijos rekomendacijų projektą.
            Pasiūlymų teikėjų klausymai
            Pasiūlymų teikėjų klausymai gali būti rengiami per vertinimo komisijos svarstymus. Klausymai gali būti ypač naudingi, kai pagal kvietimus ar jų dalis pateikiami dideli bendri integravimo projektai ir (arba) numatomas kompetencijos tinklų kūrimas.
            Rengiant klausymus, kvietimai siunčiami tų pasiūlymų, kuriems konsensuso etape skirtas balų skaičius viršija individualias ir bendras ribines vertes, koordinatoriams. Kai kurių kvietimų atveju gali būti nuspręsta, kad kvietimai būtų teikiami tų pasiūlymų, kuriems skirtų balų skaičius viršijo individualias ribines vertes, tačiau bendrų ribinių verčių nepasiekė, atstovams.
            Bet kuriuo atveju kvietimų suteikimo sąlygos turi būti taikomos nuosekliai visų pagal kvietimą ar jo dalį pateiktų pasiūlymų atžvilgiu atsižvelgiant į darbo programoje nurodytą orientacinio biudžeto eilutę.
            Klausymai suteikia papildomos su pasiūlymu susijusios aiškinamosios informacijos ir padeda vertinimo komisijai nustatyti pasiūlymų galutinį vertinimą ir jų balų skaičių. Klausymų paskirtis – padėti ekspertams geriau suprasti pasiūlymą, o ne bet kuriuo būdu keisti ar tobulinti patį pasiūlymą. Todėl pasiūlymų teikėjai turės ne pristatyti savo pasiūlymą, o paaiškinti ir atsakyti į jiems iš anksto pateiktus klausimus.
            Bet kokie specifiniai klausimai, kylantys dėl atskirų pasiūlymų ir kuriems reikalingos specialios žinios, gali būti sprendžiami kviečiant į šių pasiūlymų klausymus atitinkamus papildomus ekspertus. Šiuo atveju papildomi ekspertai kviečiami tik pareikšti nuomonę konkrečiu klausimu, patenkančiu į jų kompetencijos sritį, ir viso pasiūlymo nekomentuoja.
            Jeigu pasiūlymą teikiantis konsorciumas nedalyvauja klausyme, bet raštu atsako į išsiųstus klausimus, į jų raštiškus atsakymus bus atsižvelgta. Jei konsorciumas neatsako į klausimus ir neatvyksta į klausymą, vertinimo komisija pasiūlymo galutinį balą nustato ir pastabas parengia remdamasi tik pradine pateikta medžiaga.
            Tam tikromis aplinkybėmis klausymas gali būti vykdomas tik pagal rašytinę procedūrą.
            Klausymai alternatyviai gali būti organizuojami telefonu arba naudojantis videokonferencijų įranga.
            Konkreti klausymų tvarka bus aprašyta pasiūlymų teikėjams skirtame vadove.
            Vertinimo komisijos atliekamo vertinimo rezultatai
            Vertinimo komisijos atliekamo vertinimo rezultatas – ataskaita, kurioje visų pirma pateikiama:

                        —

                        kiekvieno pasiūlymo trumpa vertinimo ataskaita santrauka, kurioje, be kitų dalykų, pateikiamos pastabos ir balai, taip pat atsižvelgiama į bet kokius klausymus; prireikus pateikiamas etikos ir saugumo aspektų vertinimas,

                        —

                        pasiūlymų, kurie atitiko visas ribines vertes, sąrašas, kiekvieno ribines vertes atitikusio pasiūlymo galutinis balas ir vertinimo komisijos rekomendacijos dėl pasiūlymų eiliškumo,

                        —

                        vertintų pasiūlymų, kurie neatitiko vienos ar daugiau ribinių verčių, sąrašas,

                        —

                        pasiūlymų, kurie atliekant vertinimą pripažinti netinkamais, sąrašas,

                        —

                        klausymų protokolas (jei taikytina),

                        —

                        kitų vertinimo komisijos rekomendacijų santrauka.

                  Jei ta pati vertinimo komisija nagrinėjo pagal atskiras kvietimo dalis pateiktus pasiūlymus (pvz., skirtingas finansavimo programas arba skirtingas temas, kurioms darbo programoje buvo numatytas atskiras orientacinis biudžetas), ataskaitoje atitinkamai gali būti pateikti atskiri sąrašai.
            Vertinimo komisijos ekspertų suderintose trumpose vertinimo ataskaitose gali būti pateiktos rekomendacijos, kaip dar labiau pagerinti pasiūlymą, kuris jau yra gerai įvertintas.
            Šiomis rekomendacijomis siekiama veiksmingiau atlikti siūlomą darbą, pvz., pakeitus metodikos neesminius aspektus, arba atsisakius nereikalingų darbų. Ekspertai nurodo tikėtiną tokių pakeitimų poveikį pastangoms ir naudojamai įrangai, taip pat gali nurodyti poveikį biudžetui. Ekspertai taip pat gali siūlyti mažinti pastangas ir (arba) biudžetą nekeičiant turinio, jei yra gerai pagrįstų priežasčių tokiam mažinimui atlikti.
            Tinkamai pagrįstais atvejais vertinimo komisija gali rekomenduoti sujungti pasiūlymus arba suteikti finansavimą iki tam tikro etapo, numatant galimybę suteikti papildomą finansavimą paskelbus kitą kvietimą teikti pasiūlymus.
            Jei taikytina, ekspertai teikia rekomendaciją finansuoti projektus, kuriems reikalinga kompensuoti didesnę išlaidų dalį dėl mokslinių tyrimų ir technologijų plėtros veiklos, susijusios su saugumu, kai tai yra pagrindžiama pajėgumų plėtojimu srityse, turinčiose labai mažą rinkos dalį ir kuriose egzistuoja rinkos nepakankamumo rizika, taip pat dėl spartaus įrangos kūrimo reaguojant į naujas grėsmes (30).
            Vertinimo komisijos ataskaitą pasirašo bent trys vertinimo komisijos ekspertai, įskaitant vertinimo komisijos pranešėją (jei ekspertas buvo juo paskirtas) ir pirmininką.
            3.9.   Atsakymai pasiūlymų teikėjams

            Kiekvieno vertinto pasiūlymo koordinatoriui Komisija siunčia elektroninį laišką (pradinį pranešimą). Prie laiško pridedama trumpa vertinimo ataskaita, išskyrus po pirmojo etapo atrinktus pasiūlymų teikėjus, kai taikoma dviejų etapų procedūra, apibūdinta C priede. Gali būti siunčiama ir popierinė laiško ir vertinimo ataskaitos santraukos versija. Taip siekiama nedelsiant informuoti pasiūlymų teikėjus apie tai, kaip ekspertai įvertino jų pasiūlymus. Tačiau šiame etape Komisija negali įsipareigoti dėl galimo pasiūlymų pasirinkimo ir finansavimo skyrimo.
            Pasiūlymų teikėjams skirtame vadove nurodoma numatoma šių laiškų išsiuntimo data (31).
            Komisija nekeičia trumpos vertinimo ataskaitos, kuri yra vertinimo komisijos ataskaitos dalis, nebent kai tai yra būtina siekiant didesnio aiškumo arba išimtinai siekiant pašalinti bet kokias faktines klaidas arba netinkamas pastabas, kurių nebuvo pastebėta per ankstesnį teksto redagavimą. Balai negali būti keičiami. Trumpa vertinimo ataskaita atitinka ekspertų pasiektą konsensusą, kartu ir galutinį vertinimo komisijos vertinimą. Joje pateikiamos pastabos ir balai pagal kiekvieną kriterijų ir bendras balų skaičius, taip pat prireikus pateikiamos bendros pastabos. Pateiktose pastabose turi būti nurodytos pakankamos ir aiškios balus pagrindžiančios priežastys ir prireikus rekomendacijos keisti pasiūlymą, jei dėl to pasiūlymų reikėtų toliau derėtis. Išskirtiniais atvejais gali būti nurodytos pasiūlymų grupavimo ar jungimo su kitais pasiūlymais galimybės.
            Trumpoje vertinimo ataskaitoje nurodomos pastabos dėl pasiūlymų, atmestų dėl neatitikimo kokiam nors vertinimo reikalavimui, gali būti išsamiai pateiktos tik pagal tuos kriterijus, kurie buvo išnagrinėti iki to etapo, kai buvo nustatytas neatitikimas.
            Kriterijų neatitikusių pasiūlymų koordinatoriams pranešama apie tokio sprendimo priežastis.
            Dėl saugumo priežasčių atmestų pasiūlymų koordinatoriams pranešama apie tokio sprendimo priežastis.
            4.   VERTINIMO REZULTATŲ PATVIRTINIMAS

            Šiame etape Komisijos darbuotojai peržiūri ekspertų atlikto vertinimo rezultatus ir, remdamiesi šių ekspertų rekomendacijomis, patys atlieka pasiūlymų vertinimą, visų pirma peržiūri Sąjungos arba Euratomo finansinį įnašą.
            4.1.   Komisijos sudarytas pasiūlymų reitingų sąrašas

            Pasiūlymai suskirstomi pagal įvertinimo rezultatus. Sprendimai dėl finansavimo priimami remiantis šiuo suskirstymu (32).
            Atsakingas departamentas, remdamasis ekspertų vertinimo rezultatais, iš vertinimo reikalavimus atitikusių pasiūlymų sudaro galutinį pasiūlymų, kuriems gali būti skiriamas finansavimas, sąrašą. Deramai atsižvelgiama į skirtus balus ir ekspertų rekomendacijas. Taip pat atsižvelgiama į turimą biudžetą, programos strateginius tikslus, Sąjungos ir Euratomo politikos kryptis, taip pat į bendrą finansuotinų pasiūlymų pusiausvyrą.
            Į sąrašą įtrauktų pasiūlymų skaičių lemia turimas biudžetas. Pasiūlymai pateikiami pagal eiliškumą, nebent turimo biudžeto pakaktų visiems reikalavimus atitinkantiems pasiūlymams finansuoti.
            Paprastai Komisija laikosi ekspertų pasiūlyto pasiūlymų eiliškumo. Išskirtiniais tinkamai pagrįstais ir atitinkamu lygmeniu patvirtintais atvejais pasiūlymas gali būti perkeltas į kitą sąrašo vietą, nei buvo pasiūlyta ekspertų. Pateikiamos eiliškumo nustatymo priežastys.
            Siūlomas Sąjungos ir Euratomo finansinis įnašas nustatomas kiekvienam pasiūlymui remiantis ekspertų pastabomis ir departamento atlikta analize. Galimi biudžeto sumažinimai, tačiau biudžetas nemažinamas siekiant paremti papildomus projektus, kurie priešingu atveju nebūtų iš viso finansuojami.
            Vėliau atsakingas departamentas konsultuojasi su kitais suinteresuotais departamentais ir generaliniais direktoratais dėl pasiūlymų, kuriuos jis ketina atrinkti finansavimui, sąrašo, kartu dėl kiekvienam pasiūlymui numatomo Sąjungos arba Euratomo finansinio įnašo. Gali būti pateiktas rezervinis sąrašas (žr. toliau).
            Per vidaus konsultacijas taip pat aptariami bet kokie aspektai, kuriuos, remiantis ekspertų rekomendacijomis, reikėtų tikslinti derybų metu. Tai gali būti specialios sąlygos dėl pasiūlymų jungimo arba ekspertų pasiūlytas sąlyginis finansavimas (žr. 3.8 skirsnį).
            Po šių vidaus konsultacijų Komisija sudaro galutinį pasiūlymų reitingų sąrašą ir parengia derybų įgaliojimus. Jei konsultacijų metu paaiškėja, kad labai panaši veikla jau yra finansuojama pagal kitą programą, arba jei finansuojant pasiūlymą būtų atliekama veikla, kuri akivaizdžiai prieštarauja nustatytoms Sąjungos ir Euratomo politikos kryptims, yra galimybė, kad į galutinį Komisijos sudarytą reitingų sąrašą nebus įtrauktas projektas, kurį atsakingas departamentas iš pradžių buvo pateikęs finansuoti.
            4.2.   Komisijos sudarytas rezervinis sąrašas

            Pasiūlymų, dėl kurių bus vedamos derybos, sąrašas rengiamas atsižvelgiant į turimą biudžetą (kaip nurodyta kvietime teikti pasiūlymus). Rezerviniame sąraše gali būti keletas pasiūlymų, kurie galėtų būti finansuojami, jei nepavyktų susitarti dėl projektų arba jei būtų atsiimti pasiūlymai arba derybų metu būtų sutarta panaudoti mažiau nei planuota biudžeto lėšų arba iš kitų šaltinių būtų gautas papildomas biudžetas.
            Visų rezerviniame sąraše esančių pasiūlymų koordinatoriai gauna patvirtinimą, kad jiems gali būti pasiūlyta dalyvauti derybose dėl dotacijų sutarties rengimo, bet tik tuo atveju, jei bus gautas papildomas finansavimas. Šiame patvirtinime taip pat gali būti nurodyta data, iki kurios gali būti pateikti pasiūlymai dalyvauti derybose.
            Išnaudojus visą konkretaus kvietimo biudžetą, apie tai pranešama rezerviniame sąraše likusių pasiūlymų, kuriems neliko finansavimo, koordinatoriams, o pasiūlymai atmetami.
            4.3.   Komisijos sprendimai dėl pasiūlymų atmetimo

            Komisija oficialiai nusprendžia atmesti reikalavimų neatitinkančius pasiūlymus (kurių neatitiktis buvo nustatyta prieš arba per vertinimą), pasiūlymus, neatitinkančius bent vienos vertinimo kriterijų ribinės vertės ir pasiūlymus, kurių reitingas yra žemas, todėl jie negali būti finansuojami, nes turimo biudžeto neužtenka. Jei Komisija mano, kad kokybė yra nepakankamo lygio, kad būtų verta skirti paramą, ji gali atmesti visus pasiūlymus, kurių reitingas yra žemesnis už tam tikrą lygį, nepriklausomai nuo turimo biudžeto ir ekspertų pastabų. Komisija taip pat gali atmesti pasiūlymus dėl etikos priežasčių atlikus etikos aspektų vertinimą (žr. A priedą) arba dėl saugumo priežasčių atlikus B priede aprašytą procedūrą.
            Priėmus sprendimą atmesti pasiūlymus, atmestų pasiūlymų koordinatoriai raštu informuojami apie Komisijos sprendimą. Laiške taip pat nurodomos atmetimo priežastys.
            Komisija neatmeta pasiūlymų, kurių atžvilgiu vykdoma skundo procedūra (žr. 5.3 skirsnį).
            5.   DERYBOS IR FINANSAVIMO SKYRIMAS

            5.1.   Derybos dėl pasiūlymų

            Pasiūlymų, kurie nebuvo atmesti ir kuriems turimas finansavimas, koordinatoriai kviečiami pradėti derybas. Jei kvietimas pateikiamas anksčiau negu Komisija sudaro galutinį pasiūlymų reitingų sąrašą ir parengia derybų įgaliojimus, kvietime aiškiai nurodoma, kad derybos gali būti nutrauktos arba derybų įgaliojimas gali būti pakeistas, jei to reikia atsižvelgiant į konsultacijų su kitais departamentais rezultatus.
            Derybų metu Komisijai gali padėti ekspertai; galbūt ir tie patys ekspertai, kurie dirbo vertinimo etape.
            Be trumpoje vertinimo ataskaitoje iškeltų klausimų, pasiūlymų teikėjams gali būti siunčiami prašymai pateikti papildomos administracinio, teisinio, techninio arba finansinio pobūdžio informacijos, reikalingos dotacijų susitarimui parengti (33). Laikydamasi pirmiau minėto derybų įgaliojimo (4.1 skirsnis), Komisija gali prašyti atlikti pakeitimus, galbūt ir susijusius su biudžeto tikslinimu. Visus prašomus pakeitimus Komisija pagrindžia.
            Su valdymo ir moksliniais aspektais susiję pakeitimai visų pirma apima siūlomo darbo pakeitimus, kaip nustatyta 4.1 skirsnyje apibūdintame derybų įgaliojime. Teisiniai aspektai apima visų pirma dalyvių egzistavimo ir juridinio statuso patikrinimą, specialių dotacijos susitarimo nuostatų arba projekto sąlygų bei kitų aspektų, susijusių su galutiniu dotacijos susitarimo parengimu (įskaitant projekto pradžios datą, ataskaitų pateikimo grafiką ir kitus teisinius reikalavimus) nagrinėjimą. Finansiniai aspektai apima EB įnašo nustatymą (iki tam tikros nustatytos ribos), išankstinio finansavimo dydį, apskaičiuoto biudžeto paskirstymą ir Sąjungos arba Euratomo finansinį įnašą pagal veiklą ir dalyvį, taip pat koordinatoriaus ir prireikus kitų dalyvių finansinio pajėgumo vertinimą.
            Dotacijos negali būti skiriamos potencialiems dalyviams, kurie dotacijų skyrimo procedūros metu yra atsidūrę vienoje iš Finansinio reglamento 93 ir 94 straipsniuose nurodytų padėčių (susijusių, pvz., su bankrotu, teistumais, dideliu profesiniu nusižengimu, socialinio draudimo įmokų mokėjimo įsipareigojimais, kita neteisėta veikla, ankstesniu sutarties nutraukimu, interesų konfliktais, neteisingos informacijos pateikimu).
            Bet kuris potencialus dalyvis, padaręs pažeidimą dėl bet kokio kito veiksmo pagal Sąjungos arba Euratomo programą, gali būti bet kuriuo metu pašalintas iš atrankos, tinkamai laikantis proporcingumo principo. Pasiūlymai, prieštaraujantys esminiams etikos principams arba neatitinkantys darbo programoje arba kvietime teikti pasiūlymus nustatytų sąlygų, nėra atrenkami (34).
            Pagal Reglamento (EB) Nr. 1083/2006 54 straipsnio 5 punktą išlaidos, bendrai finansuojamos pagal 7 BP, negali būti finansuojamos struktūrinių fondų lėšomis.
            Šiame etape nagrinėjamos bet kokios projektų jungimo sąlygos, taip pat aiškinami ir sprendžiami etikos klausimai (žr. A priedą) arba saugumo aspektai (žr. B priedą).
            Jei paaiškėja, kad dėl bet kurio derybų etape svarstytino klausimo su koordinatoriumi, kuris veikia konsorciumo vardu, susitarimo pasiekti neįmanoma per pagrįstą terminą, kurį Komisija gali nustatyti, derybos gali būti nutrauktos, o pasiūlymas – Komisijos sprendimu atmestas.
            Komisija gali nutraukti derybas, jei koordinatorius siūlo keisti projekto tikslus, mokslinį ir technologinį turinį, konsorciumo sudėtį arba kitus aspektus tokiu mastu, kad pakeitus projektas labai skirtųsi nuo vertinto pasiūlymo, arba taip, kad tai neatitiktų deryboms suteiktų įgaliojimų.
            Derybos dėl rezervinio sąrašo pasiūlymų gali būti pradedamos tik tada, kai tampa aišku, kad biudžete atsirado pakankamai lėšų vienam ar daugiau tokių projektų finansuoti. Priklausomai nuo turimo biudžeto, derybos turėtų būti pradedamos nuo rezervinio sąrašo aukščiausioje pozicijoje esančių pasiūlymų, pereinant prie mažesnėse pozicijose esančių pasiūlymų.
            5.2.   Dotacijų skyrimas

            Jei derybos vyksta sėkmingai (t. y. su pasiūlymų teikėjais galutinai suderintos dotacijų susitarimo detalės ir atlikti visi būtini patikrinimai), Komisija atlieka vidaus finansines ir teisines procedūras, konsultavimosi su programos komitetu procedūrą, numatytą specialiojoje programoje, ir priima atitinkamą sprendimą dėl atrankos. Priėmus sprendimą dėl atrankos, skiriama dotacija – Komisija ir koordinatorius bei kiti dalyviai pasirašo oficialų dotacijos sutarimą.
            5.3.   Pagalba, paklausimai ir skundai

            Pasiūlymų teikėjams skirtame vadove paaiškinta, kaip pasiūlymų teikėjai gali kreiptis pagalbos ar informacijos bet kuriuo su kvietimu teikti pasiūlymus ar su vėlesnių etapų procedūromis susijusiu klausimu. Nurodomi nacionalinių informacijos centrų ir Komisijos pagalbos tarnybos kontaktiniai duomenys. Klausimus, susijusius su EPTS, sprendžia tuo tikslu įsteigta speciali pagalbos tarnyba.
            Be to, 3.9 skirsnyje nurodytame pradiniame pranešime pateikiamas adresas, kuriuo galima kreiptis bet kuriais su konkretaus vertinimo rezultatais susijusiais klausimais.
            Tame pranešime taip pat nurodytas adresas, kuriuo reikia kreiptis, jei koordinatorius mano, kad nagrinėjant jo pasiūlymą buvo trūkumų, ir šie trūkumai turėjo poveikio vertinimo proceso rezultatams. Pranešime nurodomas tokių skundų pateikimo terminas – vienas mėnuo nuo Komisijos pranešimo išsiuntimo dienos. Koordinatorius turėtų nurodyti kvietimo pavadinimą ir atpažinimo kodą (jei yra), pasiūlymo pavadinimą ir santrumpą, taip pat išsamiai apibūdinti įtariamus trūkumus. Laiške bus nurodyta, kaip pateikti skundą (pvz., naudojantis specialia interneto svetaine).
            Vėliau sušaukiamas Vidinis vertinimo peržiūros komitetas (skundų nagrinėjimo komitetas) koordinatorių iki pirmiau minėto termino pateiktiems argumentams nagrinėti, taikant pradiniame pranešime apibūdintą metodą. Skundai, kurie neatitinka šių sąlygų arba nėra susiję su konkretaus pasiūlymo vertinimo arba tinkamumo patikra, nėra svarstomi.
            Komitetas gali susitikti įvairios sudėties, priklausomai nuo svarstomų kvietimų. Komiteto funkcija – užtikrinti nuoseklų tokių prašymų teisinį išaiškinimą ir vienodą požiūrį į pasiūlymų teikėjus. Komitetas pateikia specialistų nuomonę dėl vertinimo proceso įgyvendinimo remdamasis visa turima su pasiūlymu ir jo vertinimu susijusia informacija. Jis dirba savarankiškai. Pats komitetas pasiūlymo nevertina. Jei komitetas mano, kad buvo tinkamumo patikrinimo arba vertinimo proceso trūkumų, galėjusių turėti poveikio sprendimui dėl finansavimo, jis gali pasiūlyti, kad nepriklausomi ekspertai atliktų papildomą viso pasiūlymo ar jo dalies vertinimą. Komitetas nesvarsto sprendimų, kuriuos pateikia tinkamos kvalifikacijos ekspertų grupės.
            Komitetas sudaromas iš Komisijos darbuotojų, turinčių reikalingos kompetencijos teisės bei procedūrų, mokslinio ir technologinio turinio ir (arba) informacinių sistemų klausimais, priklausomai nuo jam svarstyti pateiktų atvejų. Jam pirmininkauja departamento, kuris nėra atsakingas už kvietimą, pareigūnas. Tarp komiteto narių yra kvietimo koordinatorius (arba kitas už kvietimą atsakingo departamento darbuotojas).
            Jei prašoma, kad komitetas nagrinėtų su tinkamumu susijusius klausimus, jis gali kreiptis konsultacijos į 2.6 skirsnyje nurodytą tinkamumo vertinimo komitetą (arba papildomai į savo sudėtį įtraukti tinkamumo komiteto narius).
            Atsižvelgdamas į atliktos peržiūros rezultatus, komitetas rekomenduoja už kvietimą atsakingam įgaliojimus suteikiančiam pareigūnui, kokių veiksmų reikėtų imtis.
            Skundą pateikusiems pasiūlymų teikėjams pirminis atsakymas pateikiamas ne vėliau kaip per tris savaites nuo pirmiau nurodyto skundų pateikimo termino pabaigos. Pirminiame atsakyme nurodoma, kada bus pateiktas galutinis atsakymas.
            Skundo procedūra nepakeičia kreipimosi dėl visų Komisijos veiksmų kanalų, konkrečiai: kreipimosi į Komisijos Generalinį sekretoriatą dėl to, kad buvo pažeistas gero administravimo kodeksas (santykiai su visuomene); į Europos ombudsmeną dėl netinkamo administravimo; į Europos Teisingumo Teismą dėl sprendimo, turinčio poveikį fiziniam arba juridiniam asmeniui. Šiais kanalais gali naudotis ir pasiūlymų teikėjai, kurie nori užregistruoti skundą pasibaigus pirmiau minėtam terminui.
            5.4.   Pranešimas apie kvietimų teikti pasiūlymus rezultatus

            Pagal specialiųjų programų „Bendradarbiavimas“ ir „Pajėgumai“ V priedą ir specialiosios programos „Žmonės“ II priedą Komisija programų komitetui teikia statistinę informaciją apie kvietimų teikti pasiūlymus rezultatus.

            A PRIEDAS

               ETIKOS ASPEKTŲ VERTINIMO PROCEDŪROS

            ĮVADAS
            Siekiant įgyvendinti EB 7 BP 6 straipsnį, Euratomo 7 BP 5 straipsnį, EB dalyvavimo taisyklių 15 straipsnį ir Euratomo dalyvavimo taisyklių 14 straipsnį, į vertinimo procedūrą įtraukiamas pirminis pasiūlymuose iškilusių etikos aspektų nustatymas ir vėliau tokių pasiūlymų etikos aspektų tikrinimas.
            Pasiūlymų etikos aspektų vertinimas gali būti atliekamas po pasiūlymų etikos aspektų tikrinimo ir prieš tai, kai Komisija, remdamasi nustatytomis taisyklėmis, priims sprendimą dėl pasiūlymų atrankos. Etikos aspektų vertinimas yra privalomas tiems pasiūlymams, kurie susiję su intervencija į žmogaus kūną (35), moksliniais tyrimais su žmogaus embrionų kamieninėmis ląstelėmis, žmogaus embrionais ir nežmoginiais primatais. Pasiūlymų etikos aspektų tikrinimą ir etikos aspektų vertinimą (šiame priede jie kartu vadinami etikos aspektų vertinimo procedūra) atlieka nepriklausomi ekspertai, turintys reikalingų įgūdžių etikos srityje.
            Etikos aspektų vertinimo procedūra siekiama užtikrinti, kad Europos Sąjunga ir Euratomas neremtų mokslinių tyrimų, prieštaraujančių pagrindiniams etikos principams, nurodytiems atitinkamose ES ir Euratomo taisyklėse, ir ištirti, ar konkretus mokslinis tyrimas atitinka sprendimuose dėl 7 BP ir specialiųjų programų pateiktas mokslinių tyrimų etikos taisykles. Į Europos mokslo ir naujųjų technologijų etikos grupės nuomonę yra ir bus atsižvelgiama.

               Pasiūlymai

            Prireikus ir (arba) tada, kai to reikalaujama kvietime, į pasiūlymus įtraukiamas etikos aspektų priedas, kuriame:

                        —

                        nustatomi ir aprašomi galimi siūlomų mokslinių tyrimų etikos aspektai, prireikus taip pat nurodomi tokių tyrimų tikslai,

                        —

                        etikos požiūriu aprašomas ir pagrindžiamas mokslinių tyrimų projekto planas ir metodika,

                        —

                        etikos požiūriu aptariamas potencialus siūlomų mokslinių tyrimų rezultatų poveikis,

                        —

                        aprašoma, kaip pasiūlymas atitinka šalies, kurioje planuojama vykdyti mokslinius tyrimus, nacionalinius teisinius ir etikos reikalavimus,

                        —

                        nurodomas laikas, per kurį turi būti pateikiamas prašymas, kad atitinkamas etikos komitetas pateiktų nuomonę arba prireikus kompetentinga nacionalinė valdžios institucija (pavyzdžiui, duomenų apsaugos institucija, klinikinių bandymų institucija ir t. t.) duotų sutikimą.

                  Tuo tikslu pasiūlymų teikėjai turėtų užpildyti pasiūlymų teikėjams skirtame vadove pateiktą etikos klausimų lentelę.
            BENDROJI PROCEDŪRINĖ TVARKA
            Pasiūlymams, susijusiems su žmogaus embrionų kamieninių ląstelių (žEKL) naudojimu, Komisija taiko specialią procedūrinę tvarką, kuri apibūdinama toliau šiame priede.

               Vertinimas

            Pasiūlymų mokslinį turinį vertinantys ekspertai nurodo, ar dėl pasiūlymo kyla kokie etikos klausimai, susiję su pasiūlymo teikėjo užpildyta etikos klausimų lentele. Ekspertai nustato pasiūlymus, kuriuos gali prireikti papildomai vertinti dėl juose keliamų etikos klausimų svarbos ir (arba) nurodo, į kuriuos pasiūlymus reikia atkreipti ypatingą dėmesį dėl juose keliamų etikos klausimų svarbos ir (arba) dėl poreikio išsiaiškinti, ar etikos klausimai pasiūlyme yra tinkamai sprendžiami. Jei pasiūlyme aptariamas koks etikos klausimas ir (arba) jis nustatomas per vertinimą, šiame etape ekspertai kartu su trumpa vertinimo ataskaita (TVA) pateikia etikos klausimų ataskaitą (EKA). Trumpoje vertinimo ataskaitoje turi būti pateiktos visos ekspertų pastabos, susijusios su pasiūlyme iškeltais etikos klausimais. Šiame etape pasiūlymo teikėjui siunčiama tik TVA.
            Prireikus, pasiūlymą nagrinėjančios ekspertų vertinimo komisijos gali pasikviesti nepriklausomus etikos klausimų ekspertus.

               Etikos aspektų vertinimas

            Komisija, įvertinusi pasiūlymų, kuriuos būtų galima finansuoti ir kuriuose aptariami etikos klausimai, mokslinį turinį, vykdo tokių pasiūlymų etikos aspektų vertinimą.
            Etikos aspektų vertinimo procesą sudaro du etapai:

               1 etapas.   Etikos aspektų tikrinimas

            Atliekamas visų galimų finansuoti pasiūlymų, kuriuose nagrinėjami etikos klausimai, etikos aspektų tikrinimas, atsižvelgiant į visas EKA (žr. pirmiau). Komisijos tarnybos gali taip pat paprašyti atlikti pasiūlymų, kurių vertinimo ekspertai specialiai nenurodė, etikos aspektų tikrinimą. Tikrinimo procesą vykdo atitinkamus įgūdžius mokslinių tyrimų etikos srityje turintys nepriklausomi ekspertai.
            Tikrinant etikos aspektus, siekiama:

                        a)

                        nustatyti pasiūlymus, kuriems taikoma ES ir Euratomo teisė (duomenų apsauga, klinikiniai bandymai, gyvūnų gerovė ir t. t.), ir reikalauti, kad jiems nacionaliniu lygmeniu (36) būtų pritarta ir (arba) dėl jų būtų gauta teigiama nuomonė;
                        taip pat

                        b)

                        nustatyti pasiūlymus, kurie dėl juose aptariamų etikos klausimų turi būt patvirtinti ne tik nacionaliniu lygmeniu, bet ir patikrinti Komisijos dėl juose keliamų etikos klausimų pobūdžio (pirmiausia, dėl intervencijos į žmogaus kūną, dėl nežmoginių primatų naudojimo atliekant mokslinius tyrimus, dėl mokslinių tyrimų su žmogaus embrionais ir žmogaus embrionų kamieninėmis ląstelėmis.

                  Kiekvieno patikrinto pasiūlymo atžvilgiu ekspertai parengia ir pasirašo Etikos aspektų tikrinimo ataskaitą, kurioje yra reikalavimų skyrius. Šie reikalavimai sudaro specialių įsipareigojimų, kurie bus įtraukti į vėliau pasirašomą dotacijos susitarimą, pagrindą. Pirmiau nurodytai a kategorijai priskiriamų pasiūlymų atveju Etikos aspektų tikrinimo ataskaita siunčiama pasiūlymų teikėjams, neatskleidžiant ekspertų tapatybės. Priimdama sprendimą dėl pasiūlymo finansavimo, Komisija atsižvelgia į etikos aspektų tikrinimo rezultatus. Tai gali reikšti pakeitimus dotacijos susitarimo I priede po derybų arba tam tikrais atvejais – derybų nutraukimą.
            b kategorijai priskirti pasiūlymai siunčiami etikos aspektų vertinimui į Mokslinių tyrimų ir inovacijų generalinio direktorato Etikos aspektų vertinimo sektorių (žr. toliau 2 etapą). Komisija gali nuspręsti, kad a kategorijai priskirtus pasiūlymus, kuriuose iškelti nauji arba sudėtingi etikos klausimai, reikia teikti etikos aspektų vertinimui.
            Tikrinimo procese dalyvaujantys ekspertai turi laikytis Komisijos reikalavimų dėl interesų konflikto ir konfidencialumo, kaip apibrėžta F priede.

               2 etapas.   Etikos aspektų vertinimas

            Po etikos aspektų tikrinimo proceso ir atsižvelgdama į Etikos aspektų tikrinimo ataskaitą (žr. pirmiau), Komisija gal nuspręsti pateikti etikos aspektų vertinimo komisijai b kategorijai priskirtus pasiūlymus ir tuos a kategorijai priskirtus pasiūlymus, kuriuose aptariami sudėtingi etikos klausimai. Be trijų pirmiau nurodytų privalomų kategorijų (žmogaus embrionų, žmogaus embrionų kamieninių ląstelių, nežmoginių primatų ir intervencijos į žmogaus kūną), daug dėmesio skiriama moksliniams tyrimams, susijusiems su vaikais, besivystančiose šalyse vykdomiems moksliniams tyrimams ir tyrimams, susijusiems su saugumu.
            Etikos aspektų vertinimo komisijos sudėtis
            Kaip ir etikos aspektų tikrinimo komisijas, etikos aspektų vertinimo komisijas sudaro įvairių disciplinų, pavyzdžiui, teisės, sociologijos, psichologijos, filosofijos, medicinos, molekulinės biologijos, chemijos, fizikos, inžinerijos, veterinarijos mokslų, etikos klausimų ekspertai. Kiekvienos komisijos sudėtis priklauso nuo nagrinėjamų pasiūlymų pobūdžio; dedamos visos pastangos, kad sudarant komisiją būtų pasiekta geografinė ir lyčių pusiausvyra. Gali būti kviečiami pilietinės visuomenės atstovai.
            Ekspertai turi laikytis teisinių reikalavimų dėl interesų konflikto ir konfidencialumo, kaip tai apibrėžta F priede.
            Etikos aspektų vertinimo ataskaita
            Ekspertai susipažįsta su pasiūlymais individualiai, o tada susitinka komisijoje, kad aptartų padėtį ir parengtų Etikos aspektų vertinimo ataskaitą. Jie stengsis pasiekti bendrą susitarimą. Jei bendras susitarimas nepasiekiamas, ataskaitoje pateikiama Etikos aspektų vertinimo komisijos daugumos ekspertų nuomonė.
            Etikos aspektų vertinimo ataskaitoje pateikiamas etikos klausimų sąrašas, apibūdinama, kaip tuos klausimus sprendžia pasiūlymų teikėjai, nurodomi Etikos aspektų vertinimo grupės reikalavimai ir rekomendacijos. Etikos aspektų vertinimo ataskaitoje gali būti nurodyta būtinybė atlikti etikos auditą vėlesniame projekto įgyvendinimo etape. Etikos aspektų vertinimo ataskaitą pasirašo komisijos nariai.
            Apie etikos aspektų vertinimo rezultatus pasiūlymų teikėjams pranešama Etikos aspektų vertinimo ataskaitoje. Ataskaita pasiūlymų teikėjams siunčiama neatskleidžiant ekspertų tapatybės.
            Nacionalinis kompetentingų valdžios institucijų pritarimas ir etikos komitetų nuomonė
            Komisija įsitikina, kad pasiūlymų teikėjai gavo tinkamą nacionalinių kompetentingų institucijų pritarimą ir (arba) palankią susijusio etikos komiteto nuomonę, ir tik tada pasirašo dotacijos susitarimą arba pradeda atitinkamą tyrimą.
            Derybos
            Derantis dėl dotacijos susitarimo, atsižvelgiama į etikos aspektų vertinimo rezultatus. Tai gali reikšti po derybų atliekamus pakeitimus dotacijos susitarimo I priede arba, tam tikrais atvejais, – derybų nutraukimą. Gali būti numatyta į dotacijos susitarimą įtraukti atitinkamą specialią sąlygą ar sąlygas.
            Jei nacionalinės kompetentingos valdžios institucijos pritarimo ir (arba) susijusio etikos komiteto teigiamos nuomonės negaunama iki dotacijos susitarimo įsigaliojimo, tada į susitarimą įtraukiama speciali (-ios) sąlyga (-os), kurioje (-iose) reikalaujama, kad atitinkamas leidimas arba nuomonė būtų gauti prieš pradedant atitinkamą mokslinį tyrimą.
            Pakartotinis etikos aspektų tikrinimas ir (arba) etikos auditas
            Ekspertai gali reikalauti, kad pasiūlymai, kurių etikos aspektai yra tikrinami ir (arba) vertinami, vėliau būtų tikrinami pakartotinai ir būtų atliekamas jų etikos auditas. Pakartotinį tikrinimą ir auditą vykdo ekspertai, kurių specializacija – etikos klausimai, ne anksčiau kaip pasiūlymo pirmojo ataskaitinį laikotarpio pabaigoje. Pakartotinio tikrinimo ir audito procedūros tikslas – padėti paramos gavėjams spręsti jų darbe iškilusius etikos klausimus ir prireikus imtis prevencinių ir (arba) taisomųjų veiksmų.
            Išskirtiniais atvejais po pakartotinio tikrinimo ir audito procedūros gali būti pateikta rekomendacija Komisijai nutraukti dotacijos susitarimą. Pakartotinio tikrinimo ir audito procedūrą organizuoja ir įgyvendina Komisijos Mokslinių tyrimų generalinio direktorato Etikos aspektų vertinimo sektorius.
            Etikos aspektų vertinimo pagalbos tarnyba
            Jei dėl projektų, finansuojamų pagal 7 BP, prireikia specialios pagalbos etikos klausimais, galima kreiptis į Etikos aspektų vertinimo pagalbos tarnybą, su kuria galima susisiekti per Komisijos 7 BP svetainę (-es).
            Įgyvendinimas
            Etikos aspektų vertinimo procesą, pakartotinį etikos aspektų tikrinimą ir auditą organizuoja ir koordinuoja Komisijos Mokslinių tyrimų generalinio direktorato Etikos aspektų vertinimo sektorius. Šis sektorius taip pat įvertins etikos aspektų vertinimo ir audito procedūrų poveikį 7 BP dotacijų gavėjams, kompetentingoms nacionalinėms institucijoms ir susijusiems etikos komitetams. Šia procedūra siekiama pagerinti etikos aspektų vertinimo procesą, įvertinti 7 BP etikos struktūros poveikį mokslininkų bendruomenei ir prisidėti prie etikos įtvirtinimo ES moksliniuose tyrimuose.
            SPECIALIOJI PROCEDŪRINĖ TVARKA, TAIKOMA MOKSLINIŲ TYRIMŲ VEIKLAI, SUSIJUSIAI SU ŽMOGAUS EMBRIONŲ KAMIENINĖMIS LĄSTELĖMIS (37)

            Vertindama ir atrinkdama pasiūlymus, susijusius su žmogaus embrionų kamieninių ląstelių (žEKL) naudojimu, ir prieš pradėdama derybas dėl susijusių dotacijos susitarimų, Komisija laikosi šios procedūros:

               Vertinimas

            Taikoma bendroji procedūrinė tvarka. Papildomai ekspertai tikrina, ar:

                        —

                        projektas padeda siekti svarbių mokslinių tyrimų tikslų siekiant pagerinti Europos pagrindinių tyrimų mokslines žinias arba medicinines žinias, kad būtų galima patobulinti žmonėms taikomus diagnostinius, prevencinius arba terapinius metodus,

                        —

                        žEKL naudojimas yra būtinas siekiant pasiūlyme nurodytų mokslinių tikslų. Visų pirma pasiūlymų teikėjai turi dokumentais įrodyti, kad atitinkamos patvirtintos alternatyvos (visų pirma kitų šaltinių ir kitos kilmės kamieninės ląstelės) siekiant numatomų pasiūlymo tikslų yra netinkamos ir (arba) neprieinamos. Palyginamiesiems žEKL ir kitų žmogaus kamieninių ląstelių moksliniams tyrimams ši nuostata nėra taikoma.

               Etikos aspektų vertinimo procedūra

            Taikoma bendroji procedūrinė tvarka. Papildomai ekspertai tikrina, ar:

                        —

                        į pasiūlymą nėra įtraukta tyrimų veikla, kuria planuojama naikinti žmogaus embrionus, įskaitant kamieninių ląstelių įsigijimo tikslais (38); tai reiškia, kad Sąjungos lėšos gali būti skiriamos tik su žEKL kultūra susijusiai tyrimų veiklai,

                        —

                        pasiūlymų teikėjai atsižvelgė į šalies (-ių), kurioje (-iose) vykdomi tyrimai su žEKL, teisės aktus, įstatymus, etikos taisykles ir (arba) elgesio kodeksus,

                        —

                        prieš parduodamas ląsteles, remiantis nacionaliniais teisės aktais, donoras laisva valia davė aiškų raštišką ir susijusia informacija pagrįstą sutikimą,

                        —

                        žmogaus embrionai, naudojami kaip kamieninių ląstelių šaltinis, yra gaunami mediciniškai apvaisinant in vitro siekiant sukelti nėštumą, ir nebebuvo daugiau naudojami tuo tikslu. Įsigyjant ląsteles ir jas naudojant vėliau taikomos asmens duomenų ir donoro (-ų) privatumo, įskaitant genetinių duomenų, priemonės. Todėl mokslininkai uri visus duomenis pateikti taip, kad būtų užtikrintas donoro anonimiškumas,

                        —

                        donorystės sąlygos atitinka reikalavimus, t. y. kad jokiame etape donorui (-ams) nebuvo taikomas spaudimas, jokiame etape nebuvo pasiūlyta finansinė paskata už donorystę tyrimų tikslais ir gydymas nuo nevaisingumo ir tiriamoji veikla buvo tinkamai atskirti.

               Nacionalinis kompetentingų valdžios institucijų pritarimas ir etikos komiteto nuomonė

            Prieš įsigaliojant dotacijos susitarimui arba pradedant atitinkamą tyrimą, Komisija įsitikina, kad pasiūlymų teikėjai gavo tinkamą nacionalinių kompetentingų institucijų pritarimą ir (arba) palankią susijusio etikos komiteto nuomonę.

               Derybos

            Derantis dėl dotacijos susitarimo, atsižvelgiama į etikos aspektų vertinimo rezultatus. Tai gali reikšti po derybų atliekamus pakeitimus dotacijos susitarimo I priede arba tam tikrais atvejais – derybų nutraukimą. Gali būti numatyta į dotacijos susitarimą įtraukti atitinkamą specialią sąlygą ar sąlygas.
            Jei nacionalinės kompetentingos valdžios institucijos pritarimo ir (arba) susijusio etikos komiteto teigiamos nuomonės negaunama iki dotacijos susitarimo įsigaliojimo, tada į susitarimą įtraukiamas speciali sąlyga (arba sąlygos), kuriame (kuriose) reikalaujama, kad atitinkamas leidimas arba nuomonė būtų gauti prieš pradedant atitinkamą mokslinį tyrimą.

               Atranka

            Remiantis Tarybos sprendimo 2006/971/EB (39) 7 straipsnio 3b dalimi, Tarybos sprendimo 2006/973/EB (40) 7 straipsnio 3 dalimi ir Tarybos sprendimo 2006/974/EB (41) 7 straipsnio 3 dalimi, Tarybos sprendimo 1999/468/EB 5 ir 7 straipsniuose nustatyta reguliavimo procedūra turi būti taikoma tvirtinant netiesioginių veiksmų, susijusių su žEKL naudojimu, finansavimą.

            B PRIEDAS

               SU SLAPTUMU SUSIJUSIŲ MTTP VEIKSMŲ VALDYMAS

            A.   Įvadas

            Dėl slapto nagrinėjamų klausimų pobūdžio ir tam tikrų pajėgumų skirtumų, į kuriuos būtina atsižvelgti siekiant apsaugoti Europos piliečius, su saugumu susijusiems moksliniams tyrimams taikomos specialios procedūros. Tyrimo veiksmai įslaptinami (42), jei laikoma, kad jie yra susiję su slaptumu.
            Toliau pateikiamas šių procedūrų apibūdinimas. Jos bus taikomos visiems MTTP veiksmams pagal specialiosios programos „Bendradarbiavimas“ temą „Saugumas“. Jos taikomos kitoms temoms, jei tai nurodyta susijusiame kvietime teikti pasiūlymus arba jei to reikėtų dėl sprendžiamų su saugumu susijusių klausimų.
            B.   MTTP veiksmų, kurie gali būti laikomi susijusiais su slaptumu, nustatymas

            Su slaptumu susijusiu MTTP veiksmu laikomas veiksmas, kurį atliekant gali būti dirbama su įslaptinta informacija.
            Pasiūlymas žymimas žyma „svarbus saugumui“:

                        —

                        kai pasiūlymo teikėjas nurodo, jog pasiūlymas viešai neskelbtinas;

                        —

                        jei pasiūlymą vertinantys ekspertai, Komisija arba atitinkamos programos komiteto nariai (išskyrus temos „Saugumas“ atveju, žr. taip pat toliau esantį C skyrių) nustato arba įtaria vieną iš šių aplinkybių:

                                    —

                                    pasiūlymas yra arba gali būti pagrįstas įslaptinta informacija,

                                    —

                                    numatoma įslaptinti kai kurias įgytas žinias.

                  Kai pasiūlymas žymimas žyma „svarbus saugumui“, planuojamo darbo aplinkybės tikrinamos pagal tolesniame C skyriuje apibūdintą procedūrą.
            Bendruosiuose pasiūlymuose, pateiktuose pagal temą „Saugumas“ (o kitais atvejais, jei to reikalaujama atitinkamame pasiūlymų teikėjams skirtame vadove), prireikus privaloma nurodyti pirmines žinias, būtinas MTTP veiksmui atlikti, ir įslaptintas žinias, kurios bus įgytos atliekant veiksmą. Jei pasiūlymas susijęs su įslaptinta informacija (kuri yra pasiūlymo pagrindas ir (arba) kuri yra įgyjama), į pasiūlymą įtraukiamas Saugumo aspektų paaiškinimas (SAL) (43) ir kartu su juo pateikiamas Slaptumo žymų vadovas (SŽV) (44).
            Slaptumo žymų vadove nustatomas:

                        —

                        pirminės informacijos ir įgytos informacijos įslaptinimo lygis,

                        —

                        kokie dalyviai galės naudotis informacija ir koks bus tokios informacijos tipas;

                  Be to, bus prašoma pateikti šiuos dokumentus:

                        —

                        patalpų saugumo pažymėjimo (PSP) (arba prašymo išduoti PSP) kopiją; PSP galiojimą tikrina Komisijos Saugumo direktoratas, naudodamasis atitinkamais oficialiais kanalais su susijusiomis nacionalinėmis saugumo institucijomis,

                        —

                        oficialų susijusių saugumo institucijų raštišką leidimą naudotis įslaptinta pirmine informacija.

                  SAL ir SŽV, kartu su patvirtinamaisiais dokumentais, tikrinami taikant toliau apibūdintą tikrinimo procedūrą.
            C.   MTTP veiksmų, kurie gali būti įslaptinami, tikrinimas

            Įvertinus pasiūlymų mokslinių tyrimų turinį, sudaromas jų reitingų sąrašas pagal vertinimo rezultatus. Komisija sudaro pagrindinį sąrašą, į kurį yra įtraukti pasiūlymai, dėl kurių bus vedamos derybos, t. y. atrinkti pasiūlymai, kuriems numatytas finansavimas, ir rezervinį sąrašą.
            Į pagrindinį sąrašą arba į rezervinį sąrašą įtrauktam MTTP veiksmui, pažymėtam žyma „svarbus saugumui“, taikoma tikrinimo procedūra. Tikrinimą atlieka specialus Programos tema „Saugumas“ tikrinimo komiteto pakomitetis – Saugumo tikrinimo komitetas.
            Saugumo tikrinimo komitetą sudaro tų valstybių narių, iš kurių yra pateikta pasiūlymų, atstovai, paskirti glaudžiai bendradarbiaujant su kompetentingomis nacionalinėmis saugumo institucijomis, prireikus pritariant susijusios programos komiteto (-ų) atstovams. Komitetui pirmininkauja Komisijos atstovas. Reikėtų atkreipti dėmesį į tai, kad dėl savaime suprantamo temos „Saugumas“ slaptumo, bus tikrinami visi pagal šią temą atrinkti pasiūlymai.
            Šis komitetas tikrins, ar pasiūlymų teikėjai tinkamai atsižvelgė į visus saugumo aspektus. Pasiūlymus tikrina komiteto nariai, kurie yra iš tų pačių šalių, kaip ir pasiūlymų teikėjai.
            Šio proceso rezultatas turėtų būti bendra susijusių nacionalinių atstovų pozicija rekomenduoti vieną iš šių veiksmų:

                        —

                        Įslaptinimas nereikalingas. Galima pradėti derybas dėl MTTP veiksmo (nors prireikus gali būti pateiktos rekomendacijos dėl derybų).

                        —

                        Įslaptinimas reikalingas. Pateikiamos specialios rekomendacijos dėl derybų. Derybos priklausys nuo tam tikrų dotacijos susitarimo būtinųjų sąlygų. MTTP veiksmas taps įslaptintu MTTP veiksmu (45). ES lygmeniu jis bus priskirtas prie aukščiausios vykdant MTTP veiksmus naudotos arba sukurtos informacijos, kaip nurodyta SAL ir kartu pateiktame SŽV, įslaptinimo kategorijos.

                        —

                        Pasiūlyme yra pernelyg daug su slaptumu susijusių aspektų, kad jį būtų galima finansuoti, nes pasiūlymų teikėjai neturi tinkamos patirties, įgūdžių ar leidimų tinkamai tvarkyti įslaptintą informaciją. Tokiu atveju pasiūlymas gali būti atmestas. Jei taip įvyktų, Komisija paaiškins pasiūlymo atmetimo priežastis, nebent tos priežastys yra įslaptintos.

                  Remdamasi šia bendrąja pozicija, Komisija nustatys įslaptinimo lygį. Atitinkamai Komisija, vesdama derybas dėl dotacijos susitarimo ir jį įgyvendindama, kartu su susijusiomis nacionalinėmis saugumo institucijomis tikrina, ar taikomos visos būtinos procedūros ir vykdomi visi veiksmai siekiant užtikrinti tinkamą įslaptintos informacijos tvarkymą.
            D.   Eksporto ir siuntimo licencijos

            Be to, pasiūlymas, neatsižvelgiant į tai, ar jis yra įslaptintas, gali būti laikomas susijusiu su slaptumu, jei pagal jį numatoma keistis medžiaga pagal siuntimo arba eksporto licencijas.
            Tokiu atveju pasiūlymų teikėjai turi laikytis nacionalinių įstatymų ir ES teisės aktų (46). Jei siekiant atlikti suplanuotą darbą reikalingos eksporto licencijos (arba ES vidaus licencijos), pasiūlymų teikėjai turi paaiškinti tokį reikalavimą turėti atitinkamas eksporto arba siuntimo licencijas ir pateikti tokių licencijų (arba jų prašymų) kopijas.
            E.   Tarptautinis bendradarbiavimas

            Saugumo klausimai negali būti pasiūlymų atmetimo priežastis, kai pasiūlymai yra susiję su neįslaptintais MTTP veiksmais, kuriuos įgyvendinant dalyvauja šalis, kuri nėra nei ES valstybė narė, nei šalis, susijusi su 7 BP. Išimtys taikomos tik tada, kai:

                        —

                        darbo programoje nurodyta, kad su atitinkama tema susijęs tarptautinis bendradarbiavimas negalimas: tokiu atveju pasiūlymas, kuriame numatomas tarptautinis bendradarbiavimas, pripažįstamas neatitinkančiu kriterijų,

                        —

                        pasiūlymas žymimas žyma „svarbus saugumui“ – tokiu atveju pasiūlymas tikrinamas pagal pirmiau nurodytą procedūrą.

            C PRIEDAS

               PASIŪLYMŲ TEIKIMO IR VERTINIMO DVIEM ETAPAIS TVARKA

            Jei taikoma dviejų etapų procedūra, tai nurodoma kvietime teikti pasiūlymus. Tuo tikslu pasiūlymų teikėjai privalo pateikti pirmą sutrumpintą pasiūlymą arba jo santrauką, „kurio B“ dalis turi būti ne ilgesnė kaip 20-ies puslapių. Mažiausias šrifto dydis – 11. Tam tikruose kvietimuose teikti pasiūlymus gali būti nurodytas mažesnis puslapių skaičius ir (arba) didesnis šriftas. Pirmo etapo pasiūlymas vertinamas pagal kvietime nurodytus toetapo kriterijus.
            Tam tikrais kvietime nurodytais atvejais pirmo etapo pasiūlymai bus vertinami nuolat (žr. D priedą). Šiais atvejais visi pasiūlymų teikėjai, per tam tikrą laikotarpį pateikę pasiūlymus, kurie buvo atrinkti, bus pakviesti iki galutinio arba tarpinio termino, kaip nurodyta kvietime, pateikti antro etapo pasiūlymus.
            Pirmo etapo pasiūlymų vertinimo procesas yra paremtas išsamių pasiūlymų vertinimo procesu, apibūdintu 3 skirsnyje. Glaustus pasiūlymus arba jų santraukas vertina mažiausiai trys ekspertai. Jei reikia, galima rengti diskusijas dėl bendros nuomonės.
            Vertinant pirmo etapo pasiūlymus, bendros nuomonės ataskaitą gali sudaryti individualių kiekvieno eksperto pasirašytų vertinimo ataskaitų palyginimas. Tokiu atveju bendru sutarimu skirti pasiūlymo balai gali būti pagrįsti kiekvieno kriterijaus arba kriterijų grupės balų vidurkiu arba daugumos sprendimu dėl kiekvieno taikytino ribinio reikalavimo įgyvendinimo. Jei pasirenkamas pastarasis variantas, jis nurodomas kvietime teikti pasiūlymus kartu su balų skyrimo procedūra.
            Pasiūlymų, kurie viršijo visus ribinius reikalavimus, koordinatoriai kviečiami per nustatytą laikotarpį pateikti išsamų pasiūlymą.
            Pirmo etapo trumpa vertinimo ataskaita (TVA), parengta po pirmo etapo vertinimo koordinatoriams, kurių pasiūlymai buvo atrinkti, nėra siunčiama, nebent susijusioje darbo programoje būtų nurodyta priešingai.
            Komisija atmeta visus ribinių reikalavimų neatitinkančius glaustuosius pasiūlymus. Apie Komisijos sprendimą atmesti glaustąjį pasiūlymą raštu pranešama atmestų glaustųjų pasiūlymų koordinatoriams. Jiems tai pat išsiunčiama trumpa vertinimo ataskaita.
            Antrame etape išsamūs pasiūlymai pateikiami ir vertinami pagal tokias pačias procedūras, kaip ir vieno etapo pasiūlymų pateikimo ir vertinimo procedūrų, aprašytų 3 skirsnyje, atveju. Šiuo antru etapu taikytini kriterijai, ribiniai reikalavimai ir svertiniai koeficientai yra nurodyti kvietime.
            Laikantis vienodo požiūrio principo, antram etapui pateikti pasiūlymai gali būti nevertinami, jei savo sritimi jie smarkiai skiriasi nuo pirmo etapo pasiūlymo.

            D PRIEDAS

               PASIŪLYMŲ NUOLATINIO TEIKIMO PROGRAMA

            Kai kurie kvietimai teikti pasiūlymus gali būti nuolat atviri (paprastai visu tam tikros programos laikotarpiu), kad būtų galima teikti pasiūlymus bet kuriuo metu, tačiau gali būti numatyti tarpiniai pasiūlymų gavimo terminai, kad iki to termino gautus pasiūlymus būtų galima išnagrinėti tam tikrame vertinimo posėdyje. Tokiu atveju visi iki tarpinio pasiūlymų gavimo termino gauti pasiūlymai vertinami vertinimo sesijoje, paprastai rengiamoje per mėnesį nuo šios datos. Tarpinės ir galutinės pasiūlymų gavimo datos nurodomos atitinkamuose kvietimuose.
            Gali būti nuspręsta nuolatiniams kvietimams taikyti dviejų etapų pasiūlymų teikimo ir vertinimo procedūrą. Tokiu atveju pirmu etapu pateikti glausti (arba sutrumpinti) pasiūlymai gali būti vertinami individualiai, kai tik yra gaunami, o išsamių pasiūlymų teikimo antro etapo vertinimui data nurodoma kvietime.
            Tačiau kvietimuose gali būti numatyta, kad pasiūlymai bus vertinami individualiai, kai tik yra gaunami iki tarpinės ar galutinės pasiūlymų pateikimo datos. Po tos datos visi pasiūlymai yra išnagrinėjami ir išdėstomi eilės tvarka, o vertinimo rezultatai skelbiami iškart.
            Nuolatinių kvietimų atveju Komisija gali atlikti visų pasiūlymų, gautų bent trys savaitės iki kiekvieno tarpinio termino dienos, išankstinį patikrinimą (žr. 2.2 skirsnį), kai tik pasiūlymai yra gauti.
            Jei nustatoma, kad pasiūlymas neatitinka kvietimo reikalavimų arba iškyla abejonių, ar jis šiuos reikalavimus atitinka, Komisija susisiekia su pasiūlymo koordinatoriumi, prašydama daugiau informacijos, kad būtų galima patikrinti atitikimą reikalavimams, kai negalima nuspręsti, arba nurodydama, kad tokia forma pateiktas pasiūlymas gali neatitikti kvietimo reikalavimų.
            Tokiais atvejais pasiūlymo koordinatorius gali atsiimti pasiūlymą arba tam, kad patikrinimus būtų galima užbaigti, iki tarpinės pasiūlymo pateikimo dienos pateikia papildomos informacijos. Jei tokios papildomos informacijos negaunama, arba pasiūlymas neatsiimamas iki tarpinės pasiūlymo pateikimo dienos, vertinamas nepakeistas pasiūlymas. Prie pasiūlymo bylos pridedami raštiški įrašai apie visą su šiais klausimais susijusį šalių bendravimą.

            E PRIEDAS

               POPIERINIŲ PASIŪLYMŲ VERSIJŲ TEIKIMO PROCEDŪROS

            Išskirtiniais atvejais, kai pasiūlymo koordinatorius neturi absoliučiai jokių galimybių naudotis elektronine pasiūlymų teikimo sistema ir kai neįmanoma, kad tai padarytų kitas konsorciumo narys, pasiūlymo koordinatorius gali prašyti Komisijos leidimo pateikti popierinę pasiūlymo versiją. Kontaktiniai duomenys nurodomi pasiūlymų teikėjams skirtame vadove. Tokį prašymą, kuriame privalo būti aiškiai nurodytos tokio atvejo aplinkybės, Komisija turi gauti ne vėliau kaip likus mėnesiui iki kvietimo galutinio termino. Į tokį prašymą Komisija atsako per penkias darbo dienas nuo jo gavimo. Nusprendusi leisti taikyti išimtį, Komisija atitinkamam koordinatoriui išsiųs popierinių pasiūlymų versijų teikimo formas.
            Jei dėl tam tikro kvietimo ypatybių pasiūlymų teikimas internetu būtų apskritai netinkamas, Komisija iš pat pradžių gali nuspręsti priimti popierines pasiūlymų versijas. Tokiais atvejais ši galimybė nurodoma kvietime teikti pasiūlymus, o popierinių pasiūlymų versijų teikimo formos yra viešai prieinamos.
            Kai individualios ar bendros išimties tvarka, kaip aprašyta pirmiau, leidžiama teikti popierines pasiūlymų versijas, siuntos su popierinėmis pasiūlymų versijomis gali būti pristatomos naudojantis paprasto pašto ar privataus kurjerio paslaugomis arba asmeniškai. Pasiūlymų dėl netiesioginių MTTP veiksmų variantai, pateikti nešiojamose elektroninėse laikmenose (pvz., CD-ROM, diskeliuose), elektroniniu paštu arba faksu, bus atmesti. Popierine versija teikiami pasiūlymai turi būti pateikti viename pakete. Jei pasiūlymų teikėjai nori pateikti pasiūlymo pakeitimus ar papildomos informacijos, jie privalo aiškiai nurodyti kurios pasiūlymo dalys pakeistos, o pakeitimai ir (arba) papildomos dalys turi būti pateiktos ir gautos iki pasiūlymų pateikimo termino pabaigos. Po galutinės pasiūlymo teikimo datos (arba tarpinės pasiūlymo teikimo datos, jeigu kvietimas teikti pasiūlymus yra nuolatinis) gauti pasiūlymo papildymai ar pataisymai nebus nagrinėjami ar vertinami.
            Komisija neatsako už medžiagos, skirtos spausdintoms pasiūlymų versijoms parengti, vėlavimus, kilusius dėl pašto sistemos ar kurjerių. Gavusi paketus su pasiūlymais, Komisija (47) gali juos iškart atidaryti tam, kad duomenų bazėse užregistruotų administracinius duomenis ir galėtų pateikti patvirtinimą apie jų gavimą.

            F PRIEDAS

               NEPRIKLAUSOMŲ EKSPERTŲ SKYRIMO RAŠTAS
                (48)

            [miestas], [data]
            [eksperto vardas, pavardė]
            [pareigos]
            [pašto adresas]
            [rašto registravimo numeris]
            Dalykas: [Kvietimo atpažinimo kodas (-ai)] [programos pavadinimas ir tema]
            eksperto [pareigos] [vardas, pavardė]

               [SKIRIANT vertintoją]

            [Dėkojame, kad sutikote padėti Europos Komisijai (toliau – Komisija) kaip nepriklausomas ekspertas, atliekantis vertintojo funkcijas vertinant mokslinių tyrimų pasiūlymus pagal pirmiau nurodytą kvietimą teikti pasiūlymus.]

               [SKIRIANT vertintoją]

            [Dėkojame, kad sutikote padėti Europos Komisijai (toliau – Komisija) kaip nepriklausomas ekspertas, atliekantis stebėtojo funkcijas vertinant mokslinių tyrimų pasiūlymus pagal pirmiau nurodytą kvietimą teikti pasiūlymus.]
            Jūsų [vertintojo] [stebėtojo] darbas yra apibūdintas šio skyrimo rašto I priede.
            Jums pasirašius šį skyrimo raštą, jis bus laikomas jūsų ir [Europos Sąjungos] [Europos atominės energijos bendrijos (Euratomo)], atstovaujamos Komisijos, susitarimu siekiant prisidėti prie [Komisijai pateiktų pasiūlymų vertinimo] [vertinimo sesijos].
            Terminai ir sąlygos, išdėstyti šio skyrimo rašto prieduose, sudaro neatskiriamą šio skyrimo rašto dalį.
            SPECIALIOSIOS SĄLYGOS

               Susitarimo trukmė

            Šis susitarimas įsigalioja tą dieną, kai jį pasirašo paskutinė šalis. Vienas pasirašyto rašto originalas, įskaitant tinkamai užpildytas ir pasirašytas finansinių duomenų formą ir juridinių asmenų formą privatiems asmenims (IV priedas), turėtų pasiekti Komisiją iki [nustatyta data] [darbo pradžios data].
            Susitarimas turi būti įgyvendintas [nustatyta data] [ataskaitos (-ų) rezultatų dokumento (ų) priėmimo data].

               Vertinimo sesijos (-ų) tvarka

               [0 SCENARIJUS.   Įvairios vertinimo sesijos (vykdomos nuotoliniu būdu ir (arba) pagrindinėje būstinėje) gali būti derinamos su veikla pagal toliau nurodytus scenarijus].

            [Pagal šį susitarimą didžiausias dalyvavimo posėdžiuose skaičius, įskaitant atskiras keliones į pagrindinę vertinimo būstinę, yra [ĮRAŠYTI SKAIČIŲ].]
            [Didžiausias skaičius dienų, kai būtina vykdyti veiklą pagrindinėje vertinimo būstinėje, yra [ĮRAŠYTI SKAIČIŲ] dienų.]
            [Didžiausias skaičius dienų, kai jūsų gali paprašyti dirbti nuotoliniu būdu (namuose ar įprastoje darbo vietoje) yra [ĮRAŠYTI SKAIČIŲ] dienų.]
            VII priede pateiktame orientaciniame tvarkaraštyje nurodoma:

                        —

                        nuotoliniu būdu namuose ar įprastoje darbo vietoje vykdomo vertinimo laikotarpiai,

                        —

                        datos, iki kurių Komisijai turi būti pateikti rezultatų dokumentas (-ai) arba ataskaita (-os),

                        —

                        (pagrindinėje būstinėje vykdomo vertinimo datos ir būstinės adresas).

                  [Išvykimo vieta kelionės pagal šį susitarimą tikslu yra [gyvenamoji vieta, pirmiau nurodyta kaip pašto adresas] arba [įrašykite kitą adresą (jis turi būti suderintas prieš pasirašant su Komisija skyrimo raštą)].]

               [1 SCENARIJUS.   Vertinimas pagrindinėje būstinėje]

            Didžiausias dienų, skirtų padėti Komisijai, skaičius neviršys [ĮRAŠYTI SKAIČIŲ] dienų.
            [Į šį skaičių įskaičiuota [ĮRAŠYTI SKAIČIŲ] dienų, skirtų pasirengimui namuose arba įprastoje darbo vietoje.]
            Jūs esate kviečiamas dalyvauti vertinimo sesijoje, kuri įvyks [įrašyti adresą]. Sesija prasideda [įrašyti sesijos pradžios datą] ir baigiasi ne vėliau kaip [įrašyti numatomą vertinimo sesijos pabaigos datą].
            Išvykimo vieta kelionės pagal šį susitarimą tikslu yra [gyvenamoji vieta, pirmiau nurodyta kaip pašto adresas] arba [įrašykite kitą adresą (jis turi būti suderintas prieš pasirašant su Komisija skyrimo raštą)].

               [2 SCENARIJUS.   Nuotolinis vertinimas]

            [Didžiausias dienų, skirtų padėti Komisijai, skaičius neviršys [ĮRAŠYTI SKAIČIŲ] dienų].
            [Dienų, kurios turėtų būti laikomos honoraro mokėjimo pagrindu, skaičius, yra nustatytas VI priede.]
            [Į jį įskaičiuota [ĮRAŠYTI SKAIČIŲ] dienų už dalyvavimą įvadiniame instruktaže, kuris vyks [įrašyti adresą] [įrašyti datą].]
            Jūsų prašoma pateikti individualias vertinimo ataskaitas ne vėliau kaip iki [įrašyti datą] ir dalyvauti visuose vėlesniuose konsensuso procesuose, susijusiuose su jūsų vertintais pasiūlymais.

               [3 SCENARIJUS.   Nuotolinis vertinimas + Vertinimas pagrindinėje būstinėje (vertintojai)]

            [Didžiausias dienų, skirtų padėti Komisijai, skaičius neviršys [ĮRAŠYTI SKAIČIŲ] dienų]. Į jį įskaičiuota:

                        —

                        [ĮRAŠYTI SKAIČIŲ] dienų už dalyvavimą įvadiniame instruktaže, kuris vyks [įrašyti adresą] [įrašyti datą].

                        —

                        [ĮRAŠYTI SKAIČIŲ] dienų pasiūlymų vertinimui namuose arba įprastoje darbo vietoje.

                  Jūsų prašoma pateikti individualias vertinimo ataskaitas ne vėliau kaip iki [įrašyti datą].
            Be to, Jūs esate kviečiamas dalyvauti vertinimo sesijoje, kuri įvyks [įrašyti adresą]. Sesija prasideda [įrašyti sesijos pradžios datą] ir baigiasi ne vėliau kaip [įrašyti numatomą vertinimo sesijos pabaigos datą].
            [Išvykimo vieta kelionės pagal šį susitarimą tikslu yra [gyvenamoji vieta, pirmiau nurodyta kaip pašto adresas] arba [įrašykite kitą adresą (jis turi būti suderintas prieš pasirašant su Komisija skyrimo raštą)].

               [4 SCENARIJUS.   Nuotolinis vertinimas + vertinimas pagrindinėje būstinėje (stebėtojai)]

            Didžiausias dienų, skirtų padėti Komisijai, skaičius neviršys [ĮRAŠYTI SKAIČIŲ] dienų. Į jį įskaičiuota:

                        —

                        [ĮRAŠYTI SKAIČIŲ] dienų, skirtų susipažinti su pagrindine informacija ir pasirengti.

                        —

                        [ĮRAŠYTI SKAIČIŲ] dienų, skirtų dalyvauti instrukciniuose posėdžiuose ir tiesiogiai stebėti pasiūlymų vertinimo procesą.

                        —

                        [ĮRAŠYTI SKAIČIŲ] dienų, skirtų jūsų ataskaitai po vertinimo sesijos parengti.

                  Jūs esate prašomas pateikti savo ataskaitą ne vėliau kaip iki (įrašyti datą).
            (Išvykimo vieta kelionės pagal šį susitarimą tikslu yra (gyvenamoji vieta, pirmiau nurodyta kaip pašto adresas) arba (įrašykite kitą adresą (jis turi būti suderintas prieš pasirašant su Komisija skyrimo raštą)).

               Taikomi įstatymai ir kompetentingas teismas

            Šį skyrimo raštą reglamentuoja jame nurodytos sąlygos, su 7 BP susiję [Europos bendrijos ir Europos Sąjungos] [Euratomo] teisės aktai, bendrajam biudžetui taikytinas Finansinis reglamentas bei jo įgyvendinimo taisyklės ir kiti [Europos bendrijos ir Europos Sąjungos] [Euratomo ir Europos Sąjungos] teisės aktai, ir papildomai [įgaliojimus suteikiančio pareigūno, kuris pagal vidaus taisykles yra atsakingas už bendrojo Europos Sąjungos biudžeto vykdymą, buveinės šalies] teisės aktai.
            Be to, ekspertas žino ir sutinka, kad Komisija gali priimti sprendimą nustatyti pinigines prievoles, kurios vykdytinos pagal Sutarties dėl Europos Sąjungos veikimo 299 straipsnį ir Europos atominės energijos bendrijos steigimo sutarties 164 ir 192 straipsnius.
            Nepaisant Komisijos teisės tiesiogiai priimti ankstesnėje dalyje minėtus sprendimus dėl susigrąžinimo, tik Bendrasis Teismas arba, pateikus apeliaciją, Europos Sąjungos Teisingumo Teismas turi išimtinę jurisdikciją nagrinėti bet kokį [Europos Sąjungos] [Euratomo] ir bet kurio eksperto ginčą dėl šio skyrimo rašto aiškinimo, taikymo ar galiojimo ir dėl antroje dalyje minėto sprendimo galiojimo.
            Dėl šio skyrimo vykdomo susirašinėjimo adresas ir kontaktiniai duomenys yra šie (49):

                        [vardas, pavardė]

                        European Commission

                        [kabinetas]

                        [gatvės pavadinimas – pašto kodas/Cedex., Šalis]

                        [e. paštas arba specialusis e. pašto adresas]

                        [Telefonas arba pagalbos tarnybos telefonas]

                  Ryšiams arba norėdami pateikti su jūsų asmens duomenimis susijusį prašymą susisiekite su kontrolieriumi, atsakingu už šiuos klausimus: [[XXX] skyriaus vadovas][ir][[YYY] GD generalinis direktorius] susisiekę su pirmiau nurodytu asmeniu
            [Siekiant gauti su šiuo skyrimu susijusių išlaidų atlyginimą, adresas ir kontaktiniai duomenys yra šie:

                        [vardas, pavardė]

                        European Commission

                        [kabinetas]

                        [gatvės pavadinimas – pašto kodas/Cedex, Šalis]

                        [e. paštas arba specialusis e. pašto adresas]

                        [Telefonas arba pagalbos tarnybos telefonas]]

                  Sudaryta dviem originaliais egzemplioriais
            [Briuselis] [Liuksemburgas], [data].

               Komisijos vardu

            Parašas (50)

               [Nepriklausomam ekspertui, atliekančiam vertintojo funkcijas]

                        —

                        Aš įsipareigoju laikytis II priede nurodyto Vertintojais paskirtų nepriklausomų ekspertų elgesio kodekso (Elgesio kodeksas).

                        —

                        Aš įsipareigoju nedelsdamas pranešti Komisijai, jei man taps žinomas bet koks diskvalifikacinis ar potencialus interesų konfliktas dėl bet kurio pasiūlymo, kurį aš turiu įvertinti arba kuris yra vertinimo posėdžio, kuriame aš dalyvauju, diskusijų tema (Deklaracija dėl interesų konflikto nebuvimo).

                                    

                                    Visų pirma aš pareiškiu, kad nesu pateikęs pasiūlymo, arba, kiek man žinoma, nesu susijęs su jokiu pasiūlymu, kuris yra dabar vertinamas ar pateiktas vertinimui pagal … kvietimą teikti pasiūlymus (kuris nurodytas šiame skyrimo rašte).

                                    

                                    Visų pirma aš pareiškiu, kad dėl mano dalyvavimo toliau nurodyto (-ų) pasiūlymo (-ų) vertinime galėtų kilti interesų konfliktas (prašom nurodyti, ar tai būtų diskvalifikacinis ar potencialus interesų konfliktas; žr. paaiškinimą I priede):

                                                Trumpas pavadinimas

                                                Pavadinimas

                                                Sritis

                                                Diskvalifikacinis (D) arba potencialus (P)

                                                …

                                                …

                                                …

                        —

                        Aš įsipareigoju, kad neatskleisiu jokių vertinimo proceso ir jo rezultatų duomenų nei bet kurio vertinimui pateikto pasiūlymo duomenų be aiškaus raštiško Komisijos sutikimo. Jeigu vertinimas vyks už Komisijos kontroliuojamų patalpų ribų, aš suprantu, kad būsiu asmeniškai atsakingas už bet kokių atsiųstų dokumentų ar elektroninių bylų konfidencialumą ir už visų konfidencialių dokumentų ar bylų grąžinimą, ištrynimą ar sunaikinimą vertinimui pasibaigus, jei nenurodyta kitaip (Konfidencialumo deklaracija).

                  Sutinku:
            [Vieta], [data].
            [Parašas (51)]

               [Nepriklausomam ekspertui, atliekančiam stebėtojo funkcijas]

                        —

                        Aš įsipareigoju laikytis II priede nurodyto Stebėtojais paskirtų nepriklausomų ekspertų elgesio kodekso (Elgesio kodeksas).

                        —

                        Aš įsipareigoju nedelsdamas pranešti Komisijai, jei man taps žinomas bet koks diskvalifikacinis ar potencialus interesų konfliktas dėl bet kurio pasiūlymo, kurį aš turiu įvertinti arba kuris yra vertinimo posėdžio, kuriame aš dalyvauju, diskusijų tema (Deklaracija dėl interesų konflikto nebuvimo).

                                    

                                    Visų pirma aš pareiškiu, kad nesu pateikęs pasiūlymo, arba, kiek man žinoma, nesu susijęs su jokiu pasiūlymu, kuris yra dabar vertinamas ar pateiktas vertinimui pagal … kvietimą teikti pasiūlymus (kuris nurodytas šio skyrimo rašte).

                                    

                                    Visų pirma aš pareiškiu, kad dėl mano dalyvavimo toliau nurodyto (-ų) pasiūlymo (-ų) vertinime galėtų kilti interesų konfliktą (prašom nurodyti, ar tai būtų diskvalifikacinis ar potencialus interesų konfliktas; žr. paaiškinimą I priede):

                                                Trumpas pavadinimas

                                                Pavadinimas

                                                Sritis

                                                Diskvalifikacinis (D) arba potencialus (P)

                                                …

                                                …

                                                …

                        —

                        Aš įsipareigoju, kad neatskleisiu jokių vertinimo proceso ir jo rezultatų duomenų nei bet kurio vertinimui pateikto pasiūlymo duomenų be aiškaus raštiško Komisijos sutikimo. Jeigu vertinimas vyks už Komisijos kontroliuojamų patalpų ribų, aš suprantu, kad būsiu asmeniškai atsakingas už bet kokių atsiųstų dokumentų ar elektroninių bylų konfidencialumą ir už visų konfidencialių dokumentų ar bylų grąžinimą, ištrynimą ar sunaikinimą vertinimui pasibaigus, jei nenurodyta kitaip (Konfidencialumo deklaracija).

                  Sutinku:
            [Vieta], [data].
            [Parašas (52)]

            PRIEDAI

                        I priedas –

                     Bendrosios nepriklausomų ekspertų skyrimo sąlygos (įskaitant klausimus, susijusius su interesų konfliktu)

                        II priedas –

                     Specialiosios sąlygos. (Vertintojais paskirtų nepriklausomų ekspertų) (Stebėtojais paskirtų nepriklausomų ekspertų) elgesio kodeksas.

                        III priedas –

                     Išlaidų atlyginimo sąlygos (53) (neįtraukiami)

                        IV priedas –

                     Finansinių duomenų forma ir Juridinių asmenų forma privatiems asmenims (neįtraukiami)

                        V priedas (V-I ir V-II) –

                     Išlaidų atlyginimo formos (neįtraukiami)

                        VI priedas –

                     Nuotoliniu būdu dirbantiems vertintojams taikomos nuostatos dėl mokėjimų (neprivaloma)

            I PRIEDAS

               Bendrosios nepriklausomų ekspertų skyrimo sąlygos

               Taikymo sritis

            Šios bendrosios sąlygos taikomos ekspertų, padedančių Komisijos tarnyboms atlikti užduotis, susijusias su (Europos bendrijos septintąją mokslinių tyrimų, technologijų plėtros ir demonstracinės veiklos pagrindų programa (2007–2013 m.) (EB 7 BP) (54) ir (Europos atominės energijos bendrijos (Euratomo) branduolinių tyrimų ir mokymo veiklos (2007–2011 m.) (Euratomas 7 BP)) (55) programa, skyrimo raštams.

               Aplinkybės, kurioms esant gali kilti interesų konfliktas

            Diskvalifikacinis interesų konfliktas yra, jei ekspertas:

                        —

                        dalyvavo rengiant pasiūlymą,

                        —

                        gautų tiesioginės naudos, jeigu pasiūlymas būtų priimtas,

                        —

                        turi artimus giminystės ryšius su asmeniu, atstovaujančiu pasiūlymą teikiančiai organizacijai,

                        —

                        yra pasiūlymą teikiančios organizacijos direktorius, patikėtinis arba partneris,

                        —

                        dirba vienoje iš pasiūlymą teikiančių organizacijų (56),

                        —

                        yra narys vienoje iš penkiolikos Komisijos įsteigtų patariamųjų grupių, konsultuojančių dėl EB 7 BP arba Euratomo 7 BP specialiųjų programų metinių darbo programų parengimo,

                        —

                        yra kokioje nors kitoje padėtyje, dėl kurios kyla abejonių, kad jis gali vertinti pasiūlymą nešališkai.

                  Potencialus interesų konfliktas gali būti net tais atvejais, kurie nėra įtraukti į pirmiau nurodytų aiškiai diskvalifikacinių konfliktų sąrašą, jei ekspertas:

                        —

                        per ankstesnius trejus metus buvo įdarbintas vienoje iš pasiūlymą teikiančių organizacijų,

                        —

                        yra sudaręs sutartį su pasiūlymą teikiančia organizacija arba bendradarbiauja su ja mokslinių tyrimų srityje, arba buvo vienoje iš tokių padėčių per ankstesnius trejus metus,

                        —

                        yra kokioje nors kitoje padėtyje, dėl kurios galėtų iškilti abejonių jo sugebėjimo vertinti pasiūlymą nešališkai, arba išorės trečiajai šaliai pagrįstai atrodo, kad jis yra tokioje padėtyje.

               Darbo apibūdinimas

            Nepriklausomo eksperto, atliekančio vertintojo funkcijas, darbas
            Vertinimo darbą sudaro rekomendacijų dėl Komisijai pateiktų pasiūlymų rengimas. Vertintojas turi kiek įmanoma geriau panaudoti savo įgūdžius, profesinius sugebėjimus, žinias ir etiką, ir laikytis Komisijos pateiktų gairių ir tvarkaraščio.
            Vertintojas turi suteikti Komisijai visą vertinimo valdymui reikalingą informaciją, kurios ji gali paprašyti. Atlikdamas vertinimo darbą, vertintojas turi parengti ataskaitas, pateikti pastabas dėl pasiūlymų ir visa tai atitinkamai pateikti Komisijai jos nustatytose formose. Be to, vertintojo gali būti paprašyta tapti konsensuso diskusijų arba ekspertų komisijų posėdžių pranešėju, pirmininku arba pirmininko pavaduotoju.
            Nepriklausomo eksperto, atliekančio stebėtojo funkcijas, darbas
            Nepriklausomo eksperto, atliekančio stebėtojo funkcijas, vaidmuo – teikti Komisijai nepriklausomas konsultacijas apie visų vertinimo sesijų etapų eigą ir veiklos nešališkumą, apie tai, kaip pasiūlymus vertinantys ekspertai taiko vertinimo kriterijus ir kaip būtų galima pagerinti procedūras. Stebėtojas turi kiek įmanoma geriau panaudoti savo gebėjimus, profesinius įgūdžius, žinias ir etiką, ir laikytis Komisijos pateiktų gairių ir tvarkaraščio.
            Stebėtojas turi ištirti, kaip yra valdomos ir vykdomos vertinimo sesijos. Atlikdamas tokius veiksmus, stebėtojas tikrina, ar laikomasi Pasiūlymų teikimo taisyklių ir susijusių vertinimo, atrankos ir paramos skyrimo procedūrų (57), ir praneša Komisijai apie galimus vertinimo proceso pagerinimo būdus. Stebėtojas yra skatinamas palaikyti ryšius su Komisijos pareigūnais, dalyvaujančiais vertinimo sesijose, ir teikti pasiūlymus dėl galimų patobulinimų, kuriuos būtų galima nedelsiant įgyvendinti. Tačiau atlikdamas savo darbą, stebėtojas neturėtų reikšti nuomonės dėl vertinamų pasiūlymų nei komentuoti ekspertų nuomonės dėl pasiūlymų.
            Tuo tikslu stebėtojas taip pat kviečiamas dalyvauti vertinimo procese nuo pat pradžios, visų pirma tada, kai Komisija ekspertams, atliekantiems vertintojų funkcijas, pateikia instrukcijas. Kai dalis vertinimo atliekama ne Komisijos patalpose (nuotolinis vertinimas) stebėtojas gali vertinti tą etapą vėliau, remdamasis vertintojų funkcijas atliekančių ekspertų, susirinkusių vertinimui skirtose patalpose, diskusijomis.
            Stebėtojas turi pranešti savo stebėjimo rezultatus Komisijai pagal jos pateiktą pavyzdį.

               Darbo atlikimas

            Darbo atlikimas priklauso nuo eksperto laisvo laiko ir atsižvelgiant į skyrimo rašte nurodytus principus.
            Skyrimo rašte nurodyti principai ir kitos specialiosios sąlygos gali būti keičiami raštu.
            Daugiau su darbu susijusios informacijos, taip pat su septintąją bendrąja programa susijusius dokumentus, pavyzdžiui, Pasiūlymų teikėjams skirtą vadovą arba Pasiūlymų teikimo, vertinimo ir paramos skyrimo taisykles galima rasti šiuo interneto adresu: (įrašykite šį interneto adresą: http://cordis.europa.eu/fp7/…).

               Nesugebėjimas vykdyti pareigų ir įgaliojimų nutraukimas

            Jei dėl bet kokių priežasčių ekspertai negali vykdyti nustatyto darbo įsipareigojimų, apie tai turi būti nedelsiant pranešta Komisijai.
            Ekspertas negali įpareigoti kito asmens atlikti darbą arba siekti, kad jį pakeistų kitas asmuo, jei pirmiau nėra gautas Komisijos raštiškas sutikimas.
            Jei darbas nėra atliekamas arba atliekamas netinkamai ir (arba) nesilaikoma svarbių įsipareigojimų, įskaitant įsipareigojimų, susijusių su Elgesio kodeksu, Deklaracija dėl interesų konflikto nebuvimo ir Konfidencialumo deklaracija, Komisija gali bet kuriuo metu, be išankstinio įspėjimo nurodyti ekspertui iškart nutraukti vertinimo darbą. Be to, paslaugų atsisakymas įsigalios tą datą, kai atitinkamas ekspertas gaus Komisijos registruotu paštu išsiųstą oficialų pranešimą.

               Darbo pradžia

            Komisija nepateiks ekspertams jokių pasiūlymų ir jokios kitos konfidencialios medžiagos tol, kol negaus jo pasirašyto skyrimo rašto (58) originalo, įskaitant Deklaraciją dėl interesų konflikto nebuvimo ir Konfidencialumo deklaraciją.

               Mokėjimai

            Ekspertai turi teisę gauti po 450 EUR išmoką už kiekvieną visą darbo dieną, kurią jis teikė pagalbą Komisijos tarnyboms, sumą išmokant vienu kartu. Visa mokėjimo suma bus apskaičiuojama apvalinant iki artimiausio pusdienio. Mokėjimas atliekamas eurais.
            Visa suma neturi viršyti didžiausios galimo atlygio už šį skyrimą.
            Komisija pasilieka teisę atsisakyti išmokėti finansinį atlygį tuo atveju, jei darbas yra neatliktas arba atliktas netinkamai ir (arba) buvo pažeisti svarbūs įsipareigojimai, įskaitant įsipareigojimą dėl konfidencialumo ir Elgesio kodekse, Deklaracijoje dėl interesų konfliktų nebuvimo nurodytus įsipareigojimus.
            Komisija pasilieka teisę atsisakyti išmokėti finansinį atlygį už ataskaitą ar kitą parengtą dokumentą, kuris yra numatytas skyrimo rašte, jei toks dokumentas pateikiamas po specialiosiose sąlygose nurodytos datos.
            Komisija pasilieka teisę susigrąžinti bet kokias išmokas ir iš tolesnio vertinimo darbo pašalinti ekspertus, kurie pažeidė įsipareigojimus, susijusius su Elgesio kodeksu, Interesų konflikto nebuvimo deklaracija ir Konfidencialumo deklaracija. Norėdami gauti išlaidų atlyginimą ir (arba) išmoką už darbo dieną (-as), ekspertai per 30 dienų nuo kiekvienos vertinimo sesijos paskutinio posėdžio ar nuotolinio vertinimo dienos, priklausomai nuo to, kas įvyko vėliau, turės nusiųsti skyrimo rašte nurodytu adresu Komisijai tinkamai užpildytas ir pasirašytas formas (V priedas) kartu su visais reikalaujamais patvirtinamaisiais dokumentais.
            Komisija atitinkamus mokėjimus atliks per 45 dienas nuo susijusių formų gavimo, nebent nustatytas terminas būtų atidėtas.
            Jei reikalaujama forma ir (arba) patvirtinamieji dokumentai, susiję su prašymu atlyginti išlaidas ir (arba) atlikti mokėjimą, yra neišsamūs arba reikalingas paaiškinimas arba papildoma informacija, Komisija pasilieka teisę atidėti 45 dienų, per kurias turi būti atliktas mokėjimas, terminą iki tol, kol bus gautas (-i) toks (-ie) dokumentas (-ai). Termino atidėjimas bus panaikintas tą dieną, kai Komisija gauna prašomus dokumentus arba informaciją.
            Komisija raštu turi pranešti ekspertams apie mokėjimo atidėjimą ir sąlygas, kurios turi būti įvykdytos atidėjimui panaikinti. Mokėjimų atidėjimas įsigalioja Komisijos pranešimo išsiuntimo datą.
            Jei prašymas atlyginti išlaidas ir (arba) atlikti mokėjimą nėra pateikiamas per nustatytą 30 dienų laikotarpį, Komisija pasilieka teisę atsisakyti atlyginti išlaidas ir (arba) atlikti mokėjimą.
            Kai Komisija nusprendžia neatlyginti išlaidų ir (arba) neatlikti mokėjimo, ekspertams apie tai turi būti tinkamai pranešta po 30 dienų pateikiant raštišką pranešimą apie tai, kad nebuvo gautas prašymas atlyginti išlaidas ir (arba) atlikti mokėjimą.
            Dėl mokėjimo ir išlaidų atlyginimo tvarkos bendrai susitaria ekspertai ir Komisija net tais atvejais, kai ekspertai yra įdarbinti organizacijos. Ekspertas ir jo darbdavys turi susitarti dėl galutinės mokėjimų ir išlaidų atlyginimo paskirties vietos; Komisija į šį susitarimą nesikiš.
            Ekspertas turi įsipareigoti laikytis taikomų nacionalinių teisės aktų dėl Komisijos mokėjimų arba išlaidų atlyginimo ir visų pirma dėl mokesčių, socialinio saugumo ir darbo teisių klausimų. Gavusi kompetentingų nacionalinių valdžios institucijų prašymą, Komisija gali informuoti jas apie mokėjimus, atliktus už padarytą darbą.

               Kelionės ir pragyvenimo išlaidų apmokėjimas

            Kiekvienos užduoties, dėl kurios būtina keliauti, atveju bus atlyginamos tik kelionės ir pragyvenimo išlaidos (59). Kelionės išlaidos atlyginamos pagal realiai patirtas išlaidas, o pragyvenimo išlaidos atlyginamos pagal nustatytą vienodą dienpinigių tarifą (60).
            Išskyrus force majeure (61) atvejus, kelionės ir pragyvenimo išlaidų atlyginimą sudarys tik vienos kelionės iš išvykimo vietos į posėdžio vietą ir atgal išlaidos skyrimo rašte sutartomis datomis.

               Asmens duomenų tvarkymas

                        —

                        Visi skyrimo rašte nurodyti asmens duomenys bus tvarkomi laikantis 2000 m. gruodžio 18 d. Europos Parlamento ir Tarybos reglamento (EB) Nr. 45/2001 dėl asmenų apsaugos Bendrijos institucijoms ir įstaigoms tvarkant asmens duomenis ir laisvo tokių duomenų judėjimo (62). Tokius duomenis tvarkys skyrimo rašte nurodytas (-i) kontrolierius (-ai) tik tiek, kiek tai susiję su skyrimo rašto reikalavimų įgyvendinimu ir paskesnėmis priemonėmis, nepažeidžiant galimybės perduoti duomenis įstaigoms, atsakingoms už stebėsenos arba tikrinimo užduočių vykdymą pagal (Europos bendrijos ir Europos Sąjungos) (Euratomo ir Europos Sąjungos) teisės aktus ir šį skyrimo raštą.

                        —

                        Ekspertai, pateikę prašymą raštu, gali susipažinti su savo asmens duomenimis ir pataisyti netikslią ar neišsamią informaciją. Visus klausimus, susijusius su jų asmens duomenų tvarkymu, jie turi siųsti kontrolieriui per skyrimo rašte nurodytą asmenį ryšiams. Ekspertai gali bet kada pateikti skundą dėl jų asmens duomenų tvarkymo Europos duomenų apsaugos priežiūros pareigūnui.

               Kitos sąlygos

            Visi nepriklausomo eksperto atliekant darbą gauti rezultatai yra (Europos Sąjungos) (Euratomo) nuosavybė, išskyrus atvejus, kai teisės į tuos rezultatus jau kam nors priklauso pagal pramoninės nuosavybės arba intelektinės nuosavybės teisę.
            Komisija jokiomis aplinkybėmis ir dėl jokių priežasčių nėra atsakinga už eksperto atliekant darbą patirtą žalą.
            Išskyrus force majeure atvejus, gali būti paprašyta, kad ekspertai atlygintų Komisijai bet kokią žalą, kurią ji gali patirti dėl prasto ar kitaip netinkamo darbo atlikimo.
            Šio skyrimo rašto, šių bendrųjų sąlygų, įskaitant Elgesio kodeksą, Deklaraciją dėl konflikto nebuvimo ir Konfidencialumo deklaraciją, nuostatos nesudaro įdarbinimo susitarimo ir Komisija nėra įpareigota kompensuoti ar apmokėti ekspertams išlaidas traumos ar ligos atveju.

            II PRIEDAS

               Specialiosios sąlygos. Stebėtojais paskirtų nepriklausomų ekspertų elgesio kodeksas

                        1.

                        Eksperto užduotis yra konfidencialiai, sąžiningai ir teisingai stebėti vertinimo procesą remiantis Pasiūlymų teikimo taisyklių ir susijusių vertinimo, atrankos ir paramos skyrimo ir bet kuriame programos vertinimo dokumente aprašytomis procedūromis Jis turi dėti visas pastangas šiai užduočiai atlikti, laikytis visų Komisijos tuo tikslu teikiamų nurodymų ir užtikrinti pastovią ir aukštą darbo kokybę.

                        2.

                        Ekspertas dirba kaip nepriklausomas asmuo. Laikoma, kad jis dirba individuliai ir, atlikdamas darbą, neatstovauja jokiai organizacijai.

                        3.

                        Prieš pradėdamas darbą ekspertas turi pasirašyti Interesų konflikto nebuvimo deklaraciją ir Konfidencialumo deklaraciją, kurias pasirašydamas jis sutinka su šiuo Elgesio kodeksu. Pakviestiems ekspertams, kurie nepasirašo šių deklaracijų, neleidžiama dirbti ekspertais.

                        4.

                        Savo parašu ekspertas įsipareigoja atlikdamas užduotis griežtai laikytis konfidencialumo ir nešališkumo principų.

                        5.

                        Jei ekspertui iškyla intereso konfliktas, jis turi pranešti apie šį faktą atsakingam Komisijos pareigūnui kai tik tai sužino ir nurodyti intereso konflikto pobūdį. Komisija užtikrina, kad tais atvejais, kai dėl eksperto turimo ryšio pobūdžio galėtų iškilti grėsmė jo nešališkumui, jis stebėtojo vaidmens neatlieka.

                        6.

                        Ekspertai negali aptarti pasiūlymų su kitais, įskaitant kitus ekspertus ar Komisijos pareigūnus, kurie nėra tiesiogiai susiję su vertinimo procesu.

                        7.

                        Ekspertai negali bendrauti su pasiūlymų teikėjais. Ekspertai negali pranešti pasiūlymų teikėjams ar kitiems asmenims apie jo Komisijai suteiktas konsultacijas.

                        8.

                        Ekspertai be raštiško Komisijos sutikimo neturi teisės atskleisti jokio vertinimui pateikto pasiūlymo stebėsenos ir vertinimo proceso duomenų (įskaitant kitų vertinime dalyvaujančių ekspertų vardų, pavardžių) ir rezultatų.

                        9.

                        Jei vertinimas atliekamas Komisijos kontroliuojamame kabinete ar pastate, ekspertai be Komisijos sutikimo neturi teisės išsinešti iš pastato, kuriame vyksta vertinimas, jokių su pasiūlymų vertinimu susijusių pasiūlymų dalių, kopijų ar užrašų tiek ant popieriaus, tiek elektroniniu formatu.

                        10.

                        Reikalaujama, kad ekspertai visada griežtai laikytųsi visų Komisijos nustatytų taisyklių, kuriomis siekiama užtikrinti vertinimo proceso ir jo rezultatų konfidencialumą. Ekspertui nesilaikant šių taisyklių, jis gali būti pašalintas iš esamo bei būsimų stebėsenos ir vertinimo procesų, neatmetant ir kitų galimų bausmių, kurios gali būti taikomos pagal kitas susijusias taisykles.

               Specialiosios sąlygos. Vertintojais paskirtų nepriklausomų ekspertų elgesio kodeksas

                        1.

                        Eksperto užduotis yra konfidencialiai, sąžiningai ir teisingai vertinti visus pasiūlymus remiantis šiame vadove ir bet kuriame programos vertinimo dokumente aprašytomis procedūromis. To siekdamas, jis turi dėti visas pastangas, laikytis visų tuo tikslu teikiamų Komisijos nurodymų ir užtikrinti pastovią ir aukštą darbo kokybę.

                        2.

                        Ekspertas dirba kaip nepriklausomas asmuo. Laikoma, kad jis dirba individuliai ir, atlikdamas darbą, neatstovauja jokiai organizacijai.

                        3.

                        Prieš pradėdamas darbą ekspertas turi pasirašyti Interesų konflikto nebuvimo deklaraciją ir Konfidencialumo deklaraciją, kurias pasirašydamas jis sutinka su šiuo Elgesio kodeksu. Pakviestiems ekspertams, kurie nepasirašo šių deklaracijų, neleidžiama dirbti ekspertais.

                        4.

                        Savo parašu ekspertas įsipareigoja atlikdamas užduotis griežtai laikytis konfidencialumo ir nešališkumo principų.

                        5.

                        Jei ekspertui iškyla su pasiūlymu susijęs interesų konfliktas, jis turi pranešti apie šį faktą atsakingam Komisijos pareigūnui, kai tik tai sužino, ir nurodyti interesų konflikto pobūdį.

                        6.

                        Be to, ekspertas kiekvienos vertinimo ataskaitos, kurią jis Komisijos prašymu pildo dėl kiekvieno vertinamo pasiūlymo, apačioje pasirašo deklaraciją, kad šio konkretaus pasiūlymo atžvilgiu nėra jokio interesų konflikto. Komisija užtikrina, kad tais atvejais, kai dėl eksperto turimo ryšio pobūdžio galėtų kilti grėsmę jo veiklos nešališkumui, to pasiūlymo vertinime ir, jei būtina, su tuo pasiūlymu konkuruojančių pasiūlymų vertinime jis nedalyvauja.

                        7.

                        Ekspertai neturi teisės aptarti pasiūlymų su kitais, įskaitant kitus ekspertus bei Komisijos pareigūnus, kurie nėra tiesiogiai susiję su pasiūlymo vertinimu, išskyrus per oficialias diskusijas posėdžiuose, kuriuos stebi Komisijos pareigūnas arba kurie vyksta su atsakingo Komisijos pareigūno žinia ir sutikimu.

                        8.

                        Ekspertai neturi teisės bendrauti su pasiūlymų teikėjais, išskyrus per vertinimo komisijos vykdomus ekspertų ir pasiūlymų teikėjų klausymus, kuriuos organizuoja Komisija kaip vertinimo proceso dalį. Pasiūlymai negali būti keičiami per vertinimo sesiją. Ekspertai negali pasiūlymų teikėjams ar bet kuriam kitam asmeniui atskleisti patarimų, pateiktų Komisijai dėl kurio nors pasiūlymo.

                        9.

                        Ekspertai neturi teisės atskleisti vertinime dalyvaujančių kitų ekspertų vardų ir pavardžių.

                        10.

                        Nusprendus pasiūlymus ekspertams išsiųsti paštu ar elektroniniu būdu, kad jie dirbtų su tais pasiūlymais savo ar kitose tinkamose patalpose, ekspertas bus laikomas asmeniškai atsakingu už visų atsiųstų dokumentų ar elektroninių bylų konfidencialumą, taip pat už visų konfidencialių dokumentų ar bylų grąžinimą, ištrynimą ar sunaikinimą užbaigus vertinimą, kaip nurodyta. Tokiais atvejais ekspertai gali ieškoti papildomos informacijos (pavyzdžiui, internete, specializuotuose duomenų bazėse ir kitur), kad galėtų išnagrinėti pasiūlymus, jei tokios informacijos gavimas neprieštarauja bendroms konfidencialumo ir nešališkumo taisyklėms. Ekspertai be aiškaus raštiško Komisijos sutikimo neturi teisės pasiūlymų turinio ar pasiūlymų teikėjų duomenų atskleisti trečiosioms šalims (pvz. kolegoms, studentams ir pan.). Ekspertams griežtai draudžiama bendrauti su pasiūlymų teikėjais.

                        11.

                        Jei vertinimas atliekamas Komisijos kontroliuojamame kabinete ar pastate, ekspertai neturi teisės išsinešti iš pastato, kuriame vykdomas vertinimas, jokių su pasiūlymų vertinimu susijusių pasiūlymų dalių, kopijų ar užrašų tiek ant popieriaus, tiek elektronine forma. Ekspertams gali būti suteikta galimybė ieškoti papildomos informacijos (pavyzdžiui, internete, specializuotose duomenų bazėse ir kitur), kad galėtų išnagrinėti pasiūlymus, bet jiems negalima susisiekti su trečiosiomis šalimis be aiškaus vertinimą prižiūrinčių Komisijos darbuotojų sutikimo.

                        12.

                        Reikalaujama, kad ekspertai visada griežtai laikytųsi visų Komisijos nustatytų taisyklių, kuriomis siekiama užtikrinti vertinimo proceso ir jo rezultatų konfidencialumą. Ekspertui nesilaikant šių taisyklių, jis gali būti pašalintas iš esamo bei būsimų stebėsenos ir vertinimo procesų, neatmetant ir kitų galimų bausmių, kurios gali būti taikomos pagal kitas taikomas taisykles.

            VI PRIEDAS

               Nuotoliniu būdu dirbantiems vertintojams taikomos nuostatos dėl mokėjimų

            (7 BP-XXXX-YYY) KVIETIMAS TEIKTI PASIŪLYMUS
            Šiame priede nustatomas dienų, į kurias bus atsižvelgta skaičiuojant Komisijos (63) jums išmokamą honorarą už darbą, vykdant nuotolinį vertinimą (pavyzdžiui, namuose arba įprastoje darbo vietoje). Susijęs dienų skaičius yra šiame priede nurodytas dienų skaičius, nepaisant faktiškai sugaištų dienų, atliekant vertinimą, skaičiaus (64).
            Jūs vertinsite tokio (-ių) tipo (-ų) pasiūlymą (-us):
            (Finansavimo schema A), (Finansavimo schema B), (kita)
            Jūs dalyvausite individualiuose vertinimuose (ir) (galbūt) (siekiant konsensuso nuotoliniu būdu), ir (atliksite pranešėjo užduotis.)
            Susijęs dienų skaičius, į kurį turi būti atsižvelgiama skaičiuojant honorarą, bus nustatytas taip:

                        —

                        pusdienis siekiant nustatyti, kiek reikia laiko instrukcijų dokumentams perskaityti ir su jais susipažinti,

                        —

                        skaičius dienų, susijusių su pasiūlymų, kuriuos turite individualiai įvertinti, skaičiumi (žr. toliau esančią lentelę).

                           Pastaba. Kad pasiūlymas būtų laikomas tinkamu honoraro už individualų vertinimą skaičiavimo tikslais, jis turi atitikti šias sąlygas:

                                    —

                                    pasiūlymą jums skyrė Komisijos (vertinimo komisijos) vadovas;

                                    —

                                    jūs pasiūlymą įvertinote nuotoliniu būdu;

                                    —

                                    individualaus vertinimo formą pateikėte prieš prasidedant susijusiam konsensuso posėdžiui ir (arba) vertinimo komisijos posėdžiui arba pagal (vertinimo komisijos) (kvietimo) koordinatoriaus, (kito Komisijos skirto pareigūno) tvarkaraštį.

                        —

                        (Papildomas dienų skaičius, kurį sugaišote pasiūlymų išsamiam konsensusui parengti nuotoliniu būdu (taip pat atlikote pasiūlymų individualų vertinimą), jei taikytina (žr. toliau esančią lentelę).)

                           Pastaba. Kad laiką, sugaištą rengiant išsamų konsensusą nuotoliniu būdu, būtų galima laikyti honoraro skaičiavimo pagrindu, išsamus konsensusas nuotoliniu būdu turi atitikti šias sąlygas:

                                    —

                                    pasiūlymą jums skyrė Komisijos (vertinimo komisijos) vadovas,

                                    —

                                    Komisijos (vertinimo komisijos) vadovas konkrečiai kreipėsi į jus, kad dalyvautumėte konsensuse nuotoliniu būdu,

                                    —

                                    jūs raštu pateikėte pastabas, balus ir nuomones dėl konsensuso ataskaitos projekto,

                                    —

                                    jūs nuotoliniu būdu dalyvavote diskusijose, susijusiose su pasiūlymu ir konsensuso ataskaitos projektu, prižiūrint Komisijos (vertinimo komisijos) vadovui pagal jo nustatytą tvarkaraštį,

                                    —

                                    Konsensuso ataskaita buvo pateikta laikantis nustatyto tvarkaraščio).

                        —

                        Papildomas pusdienis už kiekvienus du pasiūlymus, kurių atžvilgiu siekiant konsensuso nuotoliniu būdu (jei to reikėjo) atlikote pranešėjo užduotis (žr. toliau esančią lentelę).)

                           Pastaba. Kad pasiūlymą būtų galima laikyti tinkamu honoraro už pranešėjo užduotis skaičiavimo tikslais, jis turi atitikti šias sąlygas:

                                    —

                                    pasiūlymą jums skyrė Komisijos (vertinimo komisijos) vadovo,

                                    —

                                       Komisijos (vertinimo komisijos) vadovas konkrečiai kreipėsi į jus, kad jūs nuotoliniu būdu parengtumėte konsensuso ataskaitos projektą,

                                    —

                                    konsensuso ataskaitos projektą parengė pranešėjas, atsižvelgdamas į visų pasiūlymą vertinusių individualių vertintojų pastabas, balus ir nuomones; ataskaita buvo pateikta pasirašyti kitiems pasiūlymo vertintojams pagal (vertinimo komisijos) (kvietimo) koordinatoriaus, (kito Komisijos skirto pareigūno) nustatytą tvarkaraštį,

                                    —

                                    konsensuso ataskaita buvo pateikta laikantis nustatyto tvarkaraščio.

                  Toliau esančioje lentelėje nurodytas taikytinas dienų skaičius honorarui apskaičiuoti.
            (Prireikus, lentelės sandara ir nurodymai gali būti specialiai pritaikyti, kad informacija būtų pateikiama kuo paprasčiau, atsižvelgiant į kvietimo aplinkybes. Lentelėje nurodytos normos bus suderintos su susijusiuose vidaus kontrolės standartuose nurodytomis normomis).
            Norėdami nustatyti taikytiną dienų skaičių,

                        1)

                        suraskite atliekant pasiūlymų individualų vertinimą sugaištų dienų skaičių;

                        2)

                        prie šio skaičiaus pridėkite, naudodami tas pačias normas, dienų, sugaištų atliekant pasiūlymų išsamų konsensusą nuotoliniu būdu, skaičių);

                        3)

                        (pakartokite pirmiau nurodytus etapus su kiekvieno tipo pasiūlymu ir susumuokite susijusių dienų skaičių);

                        4)

                        (prie šio skaičiaus pridėkite atliekant pranešėjo užduotis sugaištų dienų skaičių, jei tokių būtų, kaip nurodyta paskutinėje lentelės eilutėje);

                        5)

                        pridėkite papildomai pusdienį, skirtą instruktažui.

                  (Įrašykite čia informaciją apie dirbtas dienas, remiantis šiam kvietimui parengta faktine lentele)

                        Dienos, laikomos honoraro skaičiavimo pagrindu

                        ½

                        1

                        1½

                        2

                        2½

                        3

                        3½

                        4 ir t t.

                        A finansavimo programa: pasiūlymų skaičius

                        1

                        2

                        3

                        4

                        5

                        6

                        7

                        8

                        B finansavimo programa: pasiūlymų skaičius

                        1–3

                        4–6

                        7–9

                        10–12

                        13–15

                        16–18

                        19–21

                        22–24

                        Pasiūlymai, kuriems reikalingas pranešėjas (visos finansavimo programos)

                        1–2

                        3–4

                        5–6

                        7–8

                        9–10

                        11–12

                        13–14

                        15–16

                  Svarbu. Šiuo priedu remiantis parengti išlaidų kompensavimo prašymai turi būti įtraukti į vieną išlaidų kompensavimo formą.

            G PRIEDAS

               PASIŪLYMŲ, PATEIKTŲ PAGAL SPECIALIĄJĄ PROGRAMĄ „ŽMONĖS“, VERTINIMAS

               Įvadas

            Pasiūlymai, pateikti pagal specialiąją programą „Žmonės“, bus paprastai vertinami pagal tas pačias vertinimo procedūras, kurios aprašytos kitur šiame dokumente. Tačiau dėl didelės veiksmų pagal šią programą įvairovės ir tokių veiksmų specifiškumo ir atsižvelgiant į numatomą didelį pasiūlymų kai kuriems veiksmams skaičių, kai kuriais aspektais vertinimo procedūros gali skirtis nuo kitur šiame dokumente aprašytų vertinimo procedūrų.
            Pagrindiniai pasiūlymų vertinimo ir atrankos proceso skirtumai yra šie:

               Specialiosios taisyklės ir procedūros

            1.   Dviejų etapų vertinimas: Pasiūlymų perkėlimo iš 1 etapo į 2 etapą procedūra

            a)   pasiūlymų pateikimas ir vertinimas dviem etapais
            Pateikiant pasiūlymus dviem etapais, į antrą etapą perkeliamų pasiūlymų skaičius priklausys nuo to, koks skaičius pasiūlymų atitinka pirmam etapui nustatytų kriterijų ribines vertes. Be to, ribines vertes atitinkantiems pasiūlymams bus taikomas darbo programoje nustatytas veiksnys, kuris bus pagal konkretų kvietimą galimų finansuoti pasiūlymų skaičiaus kartotinis (remiantis pasiūlymo pagal ankstesnio kvietimo konkrečiai veiklai vidutinėmis išlaidomis). Remiantis šiuo veiksniu nustatomas į antrą etapą perkeliamų pasiūlymų skaičius ir atitinkamas biudžeto ribinis lygis. Pasiūlymai, kurių balai atitinka ribines vertes, o jų balas viršija šį biudžeto ribinį lygį, bus perkelti į antrą vertinimo etapą, kuriame jiems bus taikomas išsamus antro etapo vertinimo kriterijų rinkinys. (Visi pasiūlymai, turintys vienodą balų skaičių ir atitinkantys biudžeto ribinį lygį, bus perkelti į antrą vertinimo etapą). Pasiūlymai, kurių balai yra žemesni nei nustatytos ribinės vertės, arba kurie neatitinka pirmiau nurodyto biudžeto ribinio lygio, bus atmesti. Vertinimo pirmo ir antro etapo ribinės vertės ir koeficientai, kiekviename etape taikytini kriterijai ir taikomas kartotinis bus paskelbti darbo programoje.
            b)   Vieno etapo pasiūlymų pateikimas ir jiems taikomas dviejų etapų vertinimas
            Vieno etapo pasiūlymų pateikimo atveju, kai pasiūlymams taikomas dviejų etapų vertinimas, pasiūlymų pirmo etapo vertinimas bus vykdomas pagal nustatytą skaičių kriterijų. Į antrą vertinimo etapą perkeliamų pasiūlymų skaičius bus nustatytas remiantis ribines vertes atitinkančių pasiūlymų skaičiumi. Be to, ribines vertes atitinkantiems pasiūlymams bus taikomas darbo programoje nustatytas veiksnys, kuris bus pagal konkretų kvietimą galimų finansuoti pasiūlymų skaičiaus kartotinis (remiantis pasiūlymo pagal ankstesnio kvietimo konkrečiai veiklai vidutinėmis išlaidomis). Remiantis šiuo veiksniu nustatomas į antrą etapą perkeliamų pasiūlymų skaičius ir atitinkamas biudžeto ribinis lygis. Pasiūlymai, kurių balai atitinka ribines vertes ir, be to, jų balas viršija biudžeto ribinį lygį, bus perkelti į antrą vertinimo etapą, kuriame jiems bus taikomas išsamus antro etapo vertinimo kriterijų rinkinys. (Visi pasiūlymai, turintys vienodą balų skaičių ir atitinkantys biudžeto ribinį lygį, bus perkelti į antrą vertinimo etapą). Pasiūlymai, kurių balai yra žemesni nei nustatytos ribinės vertės, arba kurie neatitinka pirmiau nurodyto biudžeto ribinio lygio, bus atmesti. Pirmo ir antro etapo vertinimo ribinės vertės ir koeficientai, kiekviename etape taikytini kriterijai ir taikomas kartotinis bus paskelbti darbo programoje.
            2.   Tinkamumo kriterijai

            Be 2.5 skirsnyje apibūdintų tinkamumo kriterijų, veiksmams pagal Marie Curie programą taikomas darbo programoje nurodytas tinkamumo kriterijų rinkinys.
            Jei pasiūlymams taikoma vieno etapo pateikimo ir dviejų etapų vertinimo tvarka, pasiūlymas bus laikomas neatitinkančiu kriterijų, jei jame nėra vienos A dalies, vienos B1 dalies ir vienos B2 dalies, kur dalys B1 ir B2 turi būti skirtingos.
            3.   Pasiūlymų susiejimo su kitu kvietimu procedūra

            Individualių stipendijų pagal Marie Curie programą atveju, jei pasiūlymas neatitinka susijusio kvietimo kriterijų, bet atitinka kito atviro kvietimo kriterijus (pavyzdžiui, pasiūlymas pagal pirmąjį kvietimą buvo pateiktas dar nepasibaigus naujojo kvietimo terminui), tada pasiūlymas bus susietas su naujuoju kvietimu. Susiejimo procedūra yra tokia:

                        —

                        pasiūlymas yra skelbiamas neatitinkančiu pirmojo kvietimo kriterijų,

                        —

                        vertinimo paslaugos tiekėjo (VPS) prašoma pasiūlymui suteikti naują numerį pagal naująjį kvietimą,

                        —

                        apie naują susiejimą pranešama pasiūlymo teikėjui.

                  4.   Balai, koeficientai ir ribinės vertės

            Vertintojų suteikiami balai paprastai yra nuo 0 iki 5, kaip nurodyta 3.6 skirsnyje. Dėl didelio pagal kai kurias veiklos sritis pateikiamų pasiūlymų skaičiaus, balai gali būti skiriami vieno skaitmens po kablelio tikslumu. Po individualių vertinimų vertintojai gali pamatyti kitų vertintojų skirtus balus ir pateiktas pastabas. Rengdami konsensuso ataskaitą, vertintojai gali pakoreguoti savo balus atsižvelgdami į kitų vertintojų nuomonę. Komisija registruoja pirmuosius balų ir pastabų variantus, taip pat jų raidą.
            5.   Vertinimo kriterijai

            Vertinimo kriterijai bus nustatyti darbo programoje.
            6.   Vertintojų pastabos

            Vertintojai pateiks pastabas pagal kiekvieną kriterijų grupę.
            7.   Individualių vertinimo ataskaitų ir konsensuso ataskaitų tvirtinimas

            Vertintojai gali tvirtinti savo individualias vertinimo ataskaitas ir konsensuso ataskaitas elektroniniu būdu.
            8.   Pirmininkų ir pirmininkų pavaduotojų vaidmuo

            Siekdama suteikti vertinimo valdymo pagalbą, Komisija gali nepriklausomus ekspertus skirti į pirmininkų ir pirmininkų pavaduotojų pareigas. Pirmininkų vaidmuo yra padėti vertinimo komisijos koordinatoriui, kad vertinimo procesas būtų kuo veiksmingesnis. Pirmininkų pavaduotojų vaidmuo yra padėti vertinimo komisijos koordinatoriui ir pirmininkui, kad vertinimo procesas būtų kuo veiksmingesnis.
            Pirmininkai ir pirmininkų pavaduotojai konsensuso diskusijose paprastai atlieka diskusijos vadovo vaidmenį, kaip nurodyta šių taisyklių 3.8 skirsnio c punkte.
            9.   Vertintojų interesų konfliktas

            Be F priede (pridėtame prie paskyrimo rašto) nurodytų interesų konfliktų, bus atsižvelgiama dar į tokį diskvalifikacinį intereso konfliktą:

                        —

                        Ekspertas yra pasiūlymo teikėjo arbitras.

                  10.   Konsensuso nuotoliniu būdu procesas

            Jei tinka, konsensuso balai gali būti nustatomi išvedant vertintojų skirtų balų vidurkį; tokia tvarka gali būti plačiai taikoma nuotolinio vertinimo atveju. Konsensuso ataskaitas gali rengti pranešėjas, atsižvelgdamas į nuotoliniu būdu veiklą vykdančių vertintojų požiūrį; ataskaitas tvirtina (gali būti elektroniniu būdu) mažiausiai du ekspertai vertintojai).
         “

         (1)  Apskritai šiame dokumente sąvokos „Komisija“ arba „Europos Komisija“ yra susijusios su visa institucija. Kai iš konteksto aišku, sąvokos nurodo už tyrimų programas atsakingus Komisijos departamentus. Jos taip pat gali būti vartojamos darant nuorodą į Mokslinių tyrimų vykdomąją įstaigą tose srityse, kuriose Komisija yra perdavusi tam tikras veiklos užduotis.

         (2)  OL L 412, 2006 12 30, p. 1.

         (3)  OL L 400, 2006 12 30, p. 60.

         (4)  OL L 391, 2006 12 30, p. 1, 16 str. 3 dalis ir OL L 400, 2006 12 30, p. 1, 15 str. 3 dalis.

         (5)  OL L 248, 2002 9 16, p. 1.

         (6)  Komisijos darbo tvarkos taisyklės, OL L 308, 2000 12 8, p. 26.

         (7)  Komisija neskelbia kvietimų teikti pasiūlymus dėl koordinavimo ir paramos veiksmų, kuriuos sudaro prekių ar paslaugų įsigijimas laikantis Finansiniame reglamente nustatytų viešųjų pirkimų taisyklių.

         (8)  Remiantis dalyvavimo taisyklėse nurodytais kriterijais (aukšta kokybė moksliniu ir (arba) techniniu požiūriu, aktualumas, poveikis, įgyvendinimas).

         (9)  Šiomis aplinkybėmis sąvoka „konfidencialumas“ neturėtų būti prilyginta slaptumo žymai „ES CONFICENTIAL“. Procedūros, susijusios su žyma „ES CONFIDENTIAL“ pažymėtais dokumentais, taikomos tik tai informacijai ir medžiagai, kurią neteisėtai atskleidus būtų padaryta žalos ES arba vienos iš jos valstybių narių interesams (Komisijos nuostatos dėl saugumo (2001 m. lapkričio 29 d. Komisijos sprendimas 2001/844/EB, EAPB, Euratomas, iš dalies keičiančiantis jos darbo tvarkos taisykles dėl jos saugumo nuostatų ir vėlesnių pakeitimų)).

         (10)  Sprendimo dėl EB 7 BP 6 straipsnis, Sprendimo dėl Euratomo 7 BP 5 straipsnis, EB dalyvavimo taisyklių 15 straipsnio 2 dalis ir Euratomo dalyvavimo taisyklių 14 straipsnio 2 dalis.

         (11)  EB dalyvavimo taisyklių 15 straipsnio 2 dalis ir Euratomo dalyvavimo taisyklių 16 straipsnio 2 dalis.

         (12)  Galima išimtis, nurodyta EB dalyvavimo taisyklių 14 straipsnyje ir Euratomo dalyvavimo taisyklių 13 straipsnyje:

                  a)

                  koordinavimo ir paramos veiksmams, kuriuos vykdys specialiosiose programose ar darbo programose nurodyti juridiniai asmenys, kai specialiojoje programoje leidžiama, kad darbo programoje būtų nurodyti gavėjai, laikantis įgyvendinimo taisyklių;

                  b)

                  koordinavimo ir paramos veiksmams, kuriuos sudaro prekių ar paslaugų įsigijimas laikantis Finansiniame reglamente nustatytų viešųjų pirkimų taisyklių;

                  c)

                  su nepriklausomų ekspertų paskyrimu susijusiems koordinavimo ir paramos veiksmams;

                  d)

                  kitiems veiksmams, jeigu taip numatyta Finansiniame reglamente arba Įgyvendinimo taisyklėse.

         (13)  EB dalyvavimo taisyklių 16 straipsnio 2 dalis ir Euratomo dalyvavimo taisyklių 15 straipsnio 2 dalis. Dviejų etapų pasiūlymų teikimo ir vertinimo procedūra gali būt naudinga tais atvejais, kai paskelbus kvietimą galima tikėtis neproporcingai didelio pasiūlymų skaičiaus, palyginti su turimu biudžetu. Toks pernelyg didelis pasiūlymų skaičius gali būti siejamas su pasiūlymais, kurie grindžiami principu „iš apačios į viršų“, kai pasiūlymų teikėjams darbo programoje numatyta palyginti daug laisvės patiems rinktis temas.

         (14)  Gali būti išimtinių aplinkybių, kai pasiūlymus galima teikti popierine forma. Apie tokią galimybę bus nurodyta kvietimo tekste ir pasiūlymų teikėjams skirtame vadove. Popierinių pasiūlymų teikimo taisyklės aprašytos E priede.

         (15)  Šiuos kriterijus gali papildyti papildomi tinkamumo kriterijai, nustatyti sprendime dėl specialiosios programos ir (arba) darbo programoje.

         (16)  Nepriklausomas ekspertas – ekspertas, dirbantis individualiai ir atlikdamas šį darbą neatstovauja jokiai organizacijai.

         (17)  Atitinkamų specializuotų ES agentūrų darbuotojai yra laikomi išorės ekspertais, siekiant užtikrinti būtiną ekspertų skaičių.

         (18)  EB dalyvavimo taisyklių 17 straipsnio 1 dalis ir Euratomo dalyvavimo taisyklių 16 straipsnio 1 dalis.

         (19)  Pagal EB dalyvavimo taisyklių 27 straipsnį ir Euratomo dalyvavimo taisyklių 26 straipsnį šia duomenų baze taip pat bus naudojamasi programų ir netiesioginių veiksmų stebėsenai ir vertinimui.

         (20)  Europos Sąjunga laikosi lygių galimybių politikos ir siekia visų pirma vidutinės trukmės laikotarpiu užtikrinti, kad bent kiekvienoje ekspertų grupėje arba komitete būtų bent po 40 % kiekvienos lyties narių (2000 m. birželio 19 d. Komisijos sprendimas 2000/407/EB dėl lyčių pusiausvyros jos įsteigtuose komitetuose ir ekspertų grupėse)

         (21)  Su konkrečia tarptautinio bendradarbiavimo veikla susijusių kvietimų atveju bus įtraukta nemažai ekspertų, kurie yra tarptautinio bendradarbiavimo šalių partnerių piliečiai.

         (22)  Apskritai Komisija užtikrins, kad kiekvienais kalendoriniais metais būtų pakeista bent ketvirtadalis ekspertų, talkinančių konkrečioje veiklos ir (arba) mokslinių tyrimų srityje.

         (23)  EB dalyvavimo taisyklių 17 straipsnio 2 dalis ir Euratomo dalyvavimo taisyklių 16 straipsnio 2 dalis.

         (24)  EB dalyvavimo taisyklių 17 straipsnio 3 ir 4 dalys ir Euratomo dalyvavimo taisyklių 16 straipsnio 3 ir 4 dalys.

         (25)  Vertinimo proceso etapai apibūdinti 3.8 skirsnyje.

         (26)  Prireikus rekomendacijos gali būti pateiktos generalinio direktorato arba mokslinių tyrimų vykdomosios įstaigos vidaus kontrolės standartuose.

         (27)  Tam tikri subkriterijai naudojami pasiūlymo teikėjo veiklos pajėgumams įvertinti.

         (28)  OL L 357, 2002 12 31, p. 1.

         (29)  Dėl specifinio procedūrų, taikomų specialiajai programai „Žmonės“, pobūdžio, jos šiek tiek skiriasi nuo šiame skirsnyje pateikto procedūrų apibūdinimo (žr. G priedą).

         (30)  EB dalyvavimo taisyklių 33 str. 1 dalis.

         (31)  Siekiant užtikrinti atitiktį 5.3 skirsnyje aprašytai procedūrai, vadove pareiškėjų prašoma pranešti Komisijai, jei iki tos datos su jais nebuvo susisiekta.

         (32)  EB dalyvavimo taisyklių 15 straipsnio 3 dalis ir Euratomo dalyvavimo taisyklių 14 straipsnio 3 dalis.

         (33)  Pagal EB dalyvavimo taisyklių 16 straipsnio 4 dalį ir atitinkamų Euratomo dalyvavimo taisyklių 15 straipsnio 4 dalį, taip pat Komisijos sprendimą (C(2007) 2466) dėl taisyklių, skirtų užtikrinti, kad būtų nuolatos tikrinamas pagal 7 BP vykdomos netiesioginės veiklos dalyvių juridinis statusas ir finansinis pajėgumas.

         (34)  EB dalyvavimo taisyklių 15 straipsnio 2 dalis ir Euratomo dalyvavimo taisyklių 14 straipsnio 2 dalis.

         (35)  Pavyzdžiui, moksliniai tyrimai ir klinikiniai bandymai, susiję su gyviems žmonėms taikomais invaziniais metodais (pavyzdžiui, imami audinių ėminiai, smegenų tyrimai).

         (36)  Kaip nurodyta 7 BP dotacijos susitarimo 15 ir 16 specialiosiose sąlygose.

         (37)  Atsižvelgiant į 2006 m. liepos 24 d. Komisijos pareiškimus (OL L 412, 2006 12 30, p. 42).

         (38)  Remiantis 2006 m. liepos 24 d. Komisijos pareiškimu, visi tokie tyrimų etapai turės būti pašalinti iš Sąjungos lėšomis finansuojamos tyrimo veiklos. Nors šis mokslinių tyrimų etapas nebus finansuojamas, Sąjunga galės finansuoti paskesnius su žEKL susijusių mokslinių tyrimų etapus.

         (39)  2006 m. gruodžio 19 d. Sprendimas dėl specialiosios programos „Bendradarbiavimas“, įgyvendinančios Europos bendrijos septintąją mokslinių tyrimų, technologijų plėtros ir demonstracinės veiklos bendrąją programą (2007–2013 m.) (OL L 400, 2006 12 30, p. 86).

         (40)  2006 m. gruodžio 19 d. Sprendimas dėl specialiosios programos „Bendradarbiavimas“, įgyvendinančios Europos bendrijos septintąją mokslinių tyrimų, technologijų plėtros ir demonstracinės veiklos bendrąją programą (2007–2013 m.) (OL L 400, 2006 12 30, p. 272).

         (41)  2006 m. gruodžio 19 d. Sprendimas dėl specialiosios programos „Pajėgumai“, įgyvendinančios Europos bendrijos septintąją mokslinių tyrimų, technologijų plėtros ir demonstracinės veiklos bendrąją programą (2007–2013 m.) (OL L 400, 2006 12 30, p. 299).

         (42)  Kaip apibrėžta Sprendime 2001/844/EB, EAPB, Euratomas.

         (43)  Saugumo aspektų paaiškinimas (SAL), kaip apibrėžta Sprendimo 2001/844/EB, EAPB, Euratomas 27 skyriuje, yra „specialių sutartinių sąlygų rinkinys, kurį parengia susitariančioji institucija ir kuris yra įslaptintos sutarties, pagal kurią gali būti susipažįstama su ES įslaptinta informacija arba tokia informacija gali būti surinkta, sudėtinė dalis – jame nurodomi saugumo reikalavimai arba sutarties elementai, kurių saugumą būtina užtikrinti.“

         (44)  Slaptumo žymų vadovas (SŽV), kaip apibrėžta Sprendimo 2001/844/EB, EAPB, Euratomas 27 skyriuje, yra „dokumentas, kuriame aprašomi programos, sutarties arba susitarimo dėl dotacijos įslaptinti elementai, nurodant taikomus slaptumo žymų laipsnius. SŽV gali būti papildomas programos arba sutarties vykdymo laikotarpiu ir informacijos elementams gali būti suteiktos naujos slaptumo žymos arba jų slaptumo žymos laipsnis gali būti sumažintas. SŽV turi būti SAL dalis.“

         (45)  Konfidencialių duomenų tvarkymas reglamentuojamas atitinkamais Europos Sąjungos ir Euratomo teisės aktais, įskaitant institucijų vidaus taisykles, pavyzdžiui, Sprendimas 2001/844/EB, EAPB, Euratomas.

         (46)  2009 m. gegužės 5 d. Tarybos reglamentas (EB) Nr. 428/2009, nustatantis Bendrijos dvejopo naudojimo prekių eksporto, persiuntimo, susijusių tarpininkavimo paslaugų ir tranzito kontrolės režimą (OL L 134, 2009 5 29, p. 1).

         (47)  Arba Komisijos pasamdytas rangovas, teikiantis administracines paslaugas vertinimo sesijų metu.

         (48)  Šio rašto pavyzdys bus pritaikytas nepriklausomų ekspertų, atsakingų už programų ir netiesioginių veiksmų stebėseną ir vertinimą, skyrimui pagal EK Dalyvavimo taisykles ir atitinkamų Euratomo tasyklių dėl dalyvavimo 26 straipsnį. Jis taip pat bus pritaikytas skiriant ekspertus, atliekančius išimtinai pranešėjų vaidmenį.

         (49)  Pristatymui asmeniškai arba per atstovus (įskaitant privatų kurjerį) turi būti naudojamas toliau nurodytas adresas, pažymėtas taip:

                  Siunčiant į Briuselį:

                              European Commission

                              Avenue du Bourget, 1

                              1140 Bruxelles/Brussel

                  Siunčiant į Liuksemburgą:

                              European Commission

                              10 rue Robert Stumper

                              L-2557 Luxembourg

         (50)  Komisija gali įdiegti elektroninio parašo sistemą, kuri būtų taikoma pasirašant šį raštą ir jo priedus.

         (51)  Komisija gali įdiegti elektroninio parašo sistemą, kuri būtų taikoma pasirašant šį raštą ir jo priedus.

         (52)  Komisija gali įdiegti elektroninio parašo sistemą, kuri būtų taikoma pasirašant šį raštą ir jo priedus.

         (53)  Komisijos sprendimas C(2009) 3822, 2009 m. gegužės 7 d., nepaskelbta.

         (54)  OL L 400, 2006 12 30, p. 60.

         (55)  OL L 412, 2006 12 30, p. 1.

         (56)  Jei ekspertas dirba kitame departamente ir (arba) kitoje laboratorijoje ir (arba) kitame institute nei tas (-a), kuriame (-ioje) turi būti vykdoma veikla, ir kur atskiri padaliniai veikia turėdami didelę autonomiją, Komisija gali išskirtiniais atvejais leisti ekspertui dalyvauti vertinime, jei tai yra tinkamai pateisinama dėl to, kad yra nedaug kvalifikuotų ekspertų.

         (57)  Žr. šį interneto adresą: (įrašykite šį interneto adresą: http://cordis.europa.eu/fp7/…).

         (58)  Kai Komisija įdiegs elektroninio parašo sistemą, bus galima siųsti skyrimo rašto originalą su elektroniniu parašu.

         (59)  Ir nebus atlyginamos įrangos ar kitų išteklių, reikalingų vertinimui atlikti, išlaidos.

         (60)  Pagal III priedą.

         (61)  Force majeure aplinkybėmis laikomas bet koks nenumatytas ir išimtinis įvykis, kuris trukdo vykdyti ekspertų pagal šį skyrimo raštą prisiimtą įsipareigojimą, ir kurio jie negali kontroliuoti ir, nepaisant pagrįstų jų pastangų, negali pašalinti.

         (62)  OL L 8, 2001 1 12, p. 1.

         (63)  Prireikus, turi būti laikoma, kad nuorodos į Komisiją apima ir Mokslinių tyrimų vykdomąją įstaigą.

         (64)  Honoraras nustatomas remiantis numatomu laiko vidurkiu, reikalingu pasiūlymui įvertinti, skaičiuojant 450 EUR už dieną, kaip nurodyta skyrimo rašte.